| #### CAPUT XXXI. Quod ait |

| #### ####
| #### “antequam parturiret peperit,” |
#### #### etc., quomodo secundum haec quoque falsum sit quod Judaei et quidam haeretici dixerunt ante Mariam non exstitisse Christum #### (CAP. LXVI.) Antequam parturiret peperit, antequam veniret partus ejus, peperit masculum. Quis audivit unquam tale, et quis vidit huic simile? Nunquid parturiet terra in die una, aut parietur gens simul, quia parturivit et peperit Sion filios suos? Nunquid ego qui alios parere facio, ipse non pariam, dicit Dominus? Si ego qui generationem caeteris tribuo sterilis ero, ait Dominus Deus tuus? Quatuor haec dicta sunt, quorum unum nostrae regenerationis gratiam, tria vero unici Verbi Dei genituram, trimodam altissimo et pene ineffabili mysterio nobis insinuant. Nam quod ait, nunquid parturiet terra in die una, aut parietur gens simul, quia parturivit et peperit Sion filios suos, repentinam admiratur generationem credentium in Christum, qua post adventum Spiritus sancti, sancta Sion, id est apostolica Ecclesia, magnam Judaeorum atque gentium multitudinem praedicationis verbo et salutari regeneravit baptismo, tanto miraculo ac si uno die gens tota uno pariatur utero. Hoc ex praedictis quatuor unum est. Caeterorum trium primum est quod parturivit, secundum quod antequam parturiret peperit, tertium quod Dominus ipse semetipsum qui alios parere faciat, non esse sterilem, sed se quoque peperisse altissima invectione asserit. Haec, ut jam dictum est, tria generationis Christi documenta magna et mira sunt. Quando enim Sion parturivit et peperit masculum? Nimirum quando virgo Maria, pars magna sanctae civitatis Sion, pars magna et regalis aula sanctae Ecclesiae, quae est specula, in qua nunc speculamur, post in eadem facie ad faciem visuri Deum deorum, peperit Christum filium masculum, filium fortissimum, valentem ad debellandum fortem armatum, qui nullum timens, custodiebat atrium suum (Luc. XI), tenebat sibi quasi in pace mundum, quando illa beata Virgo peperit Christum Filium, utique masculum peperit Sion. Non enim sibi soli, sed toti Ecclesiae Maria parturivit Christum. Sed non jam dicat Judaeus, non dicat haereticus eumdem Christum ex Maria existendi habuisse initium. Nam, antequam parturiret, peperit. Antequam parturiret illic, antequam tempus illud ei veniret, ut filium visibilem ex ventre Virginis sancta Sion ederet, peperit, et mater ejusdem Verbi effecta est. Concepit enim corde, et Verbum Dei peperit ore. Quoties ad aliquem prophetarum sive patriarcharum verbum Dei factum est, toties Sion peperit verbum Domini, non aliud quam quod beata Virgo concepit, et carnem factum peperit. Unde unus illorum hic idem Isaias dicit: A timore tuo, Domine, concepimus et peperimus, spiritum salutis tuae fecimus super terram (Isa. XXVI). Nota et celebris animabus sanctis est ista veritas, quod vere Deus amator fideli animae ut sponsus sponsae copuletur, atque ex illo per amoris spiritum suscepto semine impraegnata, loquendo, prophetando, et quod magis est, scientiam Dei scribendo, mater Verbi Dei efficiatur. Sic omnis Scriptura legalis et prophetica condita est, antequam omnis Scripturae universitatem, omne Verbum suum Deus in utero Virginis coadunaret. Ipsa Virgo prius mente quam carne concepit, prius ore prophetando quam ventre parturiendo peperit. Igitur falsum est ante Mariam non exstitisse Christum. Nam antequam carnem ejus parturiret, peperit ore prophetarum, beata Sion unum eumdemque Christum, unum idemque Dei Verbum. Nec etiam satis est adhuc. Nam ne forte suspiceris quod antequam prophetae loquerentur, non fuerit hoc Verbum Domini. Ecce enim ipse Deus dicit: Nunquid ego qui alios parere facio, ipse non pariam? Si ego qui generationem caeteris tribuo, sterilis ero? Ac si dicat: Nunquid ego qui aliis bonum effari verbum dedi, ipse non prior de corde meo verbum bonum eructavi? (Psal. XLIV.) Est enim soloecismus per tempora verborum, dum dicit, ipse non pariam, ipse sterilis ero, pro eo ut dicat ipse, non peperi, ipse sterilis fui. Porro alibi recto, id est praeterito utitur tempore, dicendo: Ex utero ante luciferum genui te (Psal. CIX). Verumtamen nec quia illic ex utero genui te, dixit, nec quia hic ipse non pariam, aut sterilis ero dicit: Idcirco Deus uterum et vulvam habere putandus est, sed ob significandam expressius suimet atque Filii sive Verbi substantialitatem, talibus opportune vocibus Deus uti dignatus est. Obmutescat igitur omnis impietas, quia quod Virgo Maria Verbum parturivit, incarnatum ipsum fide conceptum, dicto et scripto pepererunt prius animae patriarcharum et prophetarum, ipsum nihilominus peperit ex utero, id est, ex profunda substantia sua genuit Deus Pater, ante omnia saecula saeculorum. Adeo non Deus recens est, hic Deus noster (Psal. LXXX). ####  |