| #### CAPUT XVIII. Item de eodem, et quod dictum est: |

| #### ####
| #### “Suspice coelum et numera stellas ejus, si potes.” |
#### #### Statimque sermo Domini factus est ad eum dicens: Non erit hic haeres tuus, sed qui egredietur de utero tuo, ipsum habebis haeredem. Eduxitque eum foras, et ait illi: Suspice coelum et numera stellas, si potes. Sic erit semen tuum. Credidit Abram Deo, et reputatum est illi ad justitiam (Gen. XV). Hic duo Deus repromittit, naturam videlicet et gratiam unius ejusdemque seminis. Dicendo namque, sed qui egredietur de utero tuo ipsum habebis haeredem, semen definit quod habiturus sit, scilicet, non per adoptionem, sed per naturae proprietatem; subjungendo, Suspice coelum, et numera stellas, si potes, sic erit semen tuum, coelestem praesignat gratiam vel gloriam, qua clarificandum est idipsum semen. Superius cum dixisset: Leva oculos et vide a loco in quo nunc es, ad aquilonem et meridiem, ad orientem et occidentem, omnem terram quam conspicis dabo tibi et semini tuo (Gen. XIII), non dixit, sic erit semen tuum sicut stellae coeli, sed faciam, inquit, semen tuum sicut pulverem terrae, quia videlicet non omnes qui terram illam possessuri erant propter Abram, stellis comparandi erant, neque numerandi sicut stellae coeli apud illum de quo veraciter dicitur: Qui numerat multitudinem stellarum, et omnibus eis nomina vocans (Psal. CXLVI), sed multiplicandi erant super numerum pulveris, terramque amaturi potius quam coelum. Hic autem ubi eduxit illum foras, suspice, ait, coelum, et numera stellas, si potes, et quia non poterat, sic erit, inquit, semen tuum, quia profecto pro eo quod educenti foras, et dicenti sibi, egredere de terra et de cognatione tua, ille obedivit, coelum pro mercede magna nimis paratur illi, et omnibus quicunque exemplo ejus sequuntur educentem foras et dicentem singulis: Obliviscere populum tuum et domum patris tui (Psal. LXIV). Erunt enim omnes sicut stellae coeli, id est, multi quidem, sed certa multitudine numerati, vel certa numerositate multiplicati, omnesque ex nominibus suis vocati et noti. Nec vero pro sola multitudine vel numerositate, sed et pro differenti claritate dixit, sic erit semen tuum. Nam sicut non solum alia claritas solis, et alia claritas lunae, et alia claritas stellarum, sed etiam stella a stella differt in claritate (I Cor. XV), sic non solum alia gloria Dei, et alia gloria sanctorum Abrahae filiorum, sed etiam ipsi differentem ab invicem diversis pro meritis suis gloriam habebunt. ####  |