| #### CAPUT XXV. Dona esse Dei, quod homo in Verbo Dei possit meditari, deinde et eloqui, demum et scribere, atque aliorum scripta legere. |

| #### #### Ecce quam parvulo auxilio, quantum Deus et Verbum ejus subvenit generi humano? Viginti duae tantum, sicut jam dictum est, litterae sunt. Ecce de impensis tam parvis, quam magnum constructum est aedificium? Primo ex ipsis positum est fundamentum scripturarum, id est Scripturae illae, quae canonicae dicuntur, per Spiritum sanctum conditae sunt, et deinde quam multi ex omni natione et gente maximeque Graeci et Latini, non pluribus usi litteris superaedificaverunt? Inde factum ut in publicum conventum nostrum habeamus ascitum, et habere semper possimus Dei Verbum. Eatenus homines pauci instructi fuerant hoc Verbo, quorum notissimi sunt, Abraham, Isaac et Jacob, ad quos fiebat Dei Verbum, non hujusmodi lectione, sed occulta inspiratione, et idcirco paucissimi Verbum percipiebant, quia tali instructione non multi digni erant. Litterae datae confestim viam fecerunt multitudini ad percipiendum Verbum Dei. Ac per hoc recte dixerim quia litterarum auctorem sive inventorem primum, non hominem quempiam, sed ipsum Deum esse decuit, cujus hoc tertium est munus ad cognitionem valens Verbi sui, quod homini litteras dedit. Primum namque est donum Dei, quod homo utpote rationalis, Verbum illud potest meditari. Secundum, quod solus ex cunctis animantibus linguam habens eloquentem, ipsam suam meditationem valet eloqui. Tertium quod cum litteras didicerit manu scribere, et aliorum manu scripta intelligere, cognoscere potest Verbum Dei, sapientiam Dei. Visibilibus signis sub istis signis primum illi populo credita sunt eloquia Dei, et instructus est de adoranda majestate unius et solius veri Dei, quod unus ipse cuncta creaverit, coelum, et terram, mare, et omnia quae in eis sunt, quod hominem ad imaginem suam creaverit, quod ad Abraham, ad Isaac et Jacob locutus sit, et semen eorum in populum sibi peculiarem elegerit, et sub eisdem signis leges ejus accepit, quorum summa tota est in praeceptis Decalogi, quae ipse scripsit in tabulis, et sub eisdem signis caeremonias ejus, id est, ritum vel ordinem eidem Deo sacrificandi suscepit. ####  |