| #### CAPUT X. Cur Judaeos Dominus projecerit ut hic ait: |

| #### ####
| #### “Projecisti enim populum tuum domum Jacob;” |
#### #### et quid mali eventurum praedicat illi domui Jacob, pro eo quod non vult ascendere in istum montem. #### Projecisti enim populum tuum, domum Jacob, quia repleti sunt, ut olim, et augures habuerunt ut Philisthiim, et pueris alienis adhaeserunt. Repleta est terra argento et auro, et non est finis thesaurorum ejus. Et repleta est terra ejus equis, et innumerabiles quadrigae ejus. Et repleta est terra ejus idolis. Opus manuum suarum adoraverunt, quod fecerunt digiti eorum, et incurvavit se homo et humiliatus est vir. Ne ergo dimittas eis. Dicetur ab omnibus gentibus et a multis populis ascendentibus ad montem Domini, dicetur, inquam, importune domui Jacob: Venite, ambulemus in lumine Domini Dei nostri. At illa domus Jacob, aures suas obturabit, ut non audiat, comprimet oculos suos ne videat, detestabitur hunc montem, maledicet hoc lumen. Quare? Projecisti hunc populum quondam tuum, projecisti hanc domum Jacob. Quare projecisti, Domine Deus? Quia repleti sunt ut olim. Quod est dicere: Quia sicut olim, quando fecerunt vitulum in Horeb, et adoraverunt sculptile, comederuntque et biberunt et resurrexerunt ludere (Psal. CV, Exod. XXXII), ita et nunc repleti sunt duplici fornicatione. Nam sicut Philisthiim, id est alienigenae augures habuerunt pene omni tempore, et pueris alienis adhaeserunt fornicando contra naturam principes Sodomorum et populus Gomorrhae. Propter haec quae peccaverunt, ex quo vitulum fecerunt, projecisti eos nunc, et indurasti cor eorum. Dixisti enim: Ego autem in die ultionis visitabo et hoc peccatum eorum (Exod. XXXII). Si visitare habebas peccatum illud, quod tunc vitulum fecerunt, non est quod postea tot augures habuerunt, quod toties idolis servierunt, quod toties auro et argento repleti, sitientes justitiam vendiderunt, quod denique toties in equis et quadrigis superbierunt, quod toties opus manuum suarum adoraverunt, quod certe non jam unum, sed duos aureos vitulos a tempore Jeroboam coluerunt, quod insuper Baal et caetera portenta deorum adoraverunt. Ne ergo dimittas eis, concedendum quippe est justis judiciis tuis. Quid ergo, o miserabilis domus Jacob, quoniam tu non vis ascendere in justum montem Domini? Ingredere in petram, abscondere fossa humo, a facie timoris Domini, et a gloria majestatis ejus, videlicet circumdante te terribili Romanorum exercitu. Nempe in hoc me veracem prophetam esse, ipse confirmat dicens: Filiae Hierusalem, nolite flere super me, sed super vosipsas fiete, et super filios vestros. Quia ecce venient dies in quibus dicent: Beatae steriles et ventres quae non genuerunt, et ubera quae non lactaverunt. Tunc incipient dicere montibus: Cadite super nos; et collibus: Operite nos (Luc XXIII). Ergo ingredere in petram, abscondere fossa humo, id est opta tibi scindi petras, et dehiscere terram, ut possis abscondi a facie timoris Domini, et a gloria majestatis ejus, quando jam victor, gloria et honore coronatus, quaeret te iratus, missis apparitoribus visibilibus atque invisibilibus; visibilibus quidem Romanis, qui occidant corpora; invisibilibus autem, id est malignis spiritibus qui tollant animas, detrahendas usque ad inferni novissima. Oculi sublimis hominis humiliati sunt, et incurvabitur altitudo virorum. Exaltabitur autem Dominus solus in die illa, quia dies Domini exercituum super omnem arrogantem et humiliabitur, etc. Quis enim iste est sublimis homo, quis iste superbus, excelsus, arrogans, nisi tu qui dicis: Semen Abrahae sumus nos, ex fornicatione non sumus nati, unum Patrem habemus Deum (Joan. VIII), et nos Moysi discipuli sumus? (Joan. IX.) Nempe haec et his similia dicere in despectum supradicti montis Domini magna sublimitas est, mira superbia, mira celsitudo, mira arrogantia. Humiliabitur ergo omnis ejusmodi arrogans, omnis cedrus Libani sublimis et erecta, id est omnis sacerdos et populus confidens in illo Libano, id est pulchro templo, cui alias dicitur: Aperi, Libane, portas tuas (Zach. XI). Humiliabitur igitur, et omnis quercus Basan, et omnis mons excelsus, et omnis collis elevatus, et omnis turris excelsa, et omnis murus munitus, id est omnis sive plebeius sit, sive princeps, qui cum per naturam sit homo, magis tamen propter superbiam talibus recte denotatur nominibus. Humiliabuntur et omnes naves Tharsis, id est omnes divites negotiantes in manibus suis, quia superbientes in divitiis, egenum et pauperem crucifixerunt Christum Filium Dei. Super hoc enim et super omne quod visu pulchrum est, erit illa dies Domini, illa revelatio irae Domini, et incurvabitur sublimitas hominum, etc. ####  |