| #### CAPUT IV. Quod in honorem septiformis Spiritus, septem sint officia, quinta vacante feria. |

| #### #### In cunctis sacrosanctae solemnitatis hujus officiis auctoritas Spiritus sancti praeeminet, cujus et majestas materiam praebet, quod maxime in Epistolis sumptis de Actibus apostolorum clarum est, in quibusdam tamen Evangeliis, vel his quae ad introitus officiorum, vel quae dicuntur in offerendis, non adeo liquet in superficie litterae, quod personam vel propriam sancti Spiritus operationem praedicent; sed si superscrutemur, et ut ad latentia grana perveniamus, spicas manibus confricemus, cuncta ad illius operationem atque ad baptizatorum competentem pertinere patebit instructionem. Sunt autem ab hoc Sabbato usque ad aliud Sabbatum officia septem, uno die, id est feria quinta proprium non habente, sed de Dominica mutuante officium, videlicet in veneratione posita septem ejusdem Spiritus sancti donorum. Sed in his eo contenti non erimus, ut juxta propositum in officiis quaeramus partium concordiam, magisque opificem nostrae salutis inquirendo, venerabimur sancti Spiritus divinitatem. Dignum quippe est ut prophetica vel evangelica seu apostolica pensando dicta, quae in his congesta sunt officiis, organistam antiquum suis ex vocibus, non recentem agnoscamus esse Deum, praesertim cum in his quoque, quae hoc minus in littera personare videntur, magnificentius interdum comprobetur, interiore fideliter ponderato sensu, ut est illud: ####
| #### “Cibavit eos ex adipe frumenti, et de petra melle saturavit eos (Psal. LXXX).” |
#### ####  |