| ### R. D. D. RUPERTI ABBATIS TUITIENSIS ### DE TRINITATE ET OPERIBUS EJUS LIBRI XLII ### COMMENTARIORUM IN GENESIM ### LIBER PRIMUS. (Gen. cap. I, vers 1-23) ###  |

| #### CAPUT PRIMUM. Quod extra se sancta Trinitas non habuerit exemplar, ut conderet haec tria, coelum, terram et omnem ornatum eorum. |

| #### #### (CAP. I.) Scripturarum omnium vertex sublimis, liber Geneseos sic incipit: In principio creavit Deus coelum et terram. Duobus istis, scilicet coelo et terrae, postmodum adjicit tertium, dicendo: Igitur perfecti sunt coeli et terra, et omnis ornatus eorum. Sane coeli nomine, invisibilis illa sanctorum angelorum patria, terrae autem vocabulo visibilis iste mundus designatus est. Porro, ornatus coeli, angelica creatura; terrae autem, cum caetera quae nascuntur, vel sunt in ea, tum praecipue genus humanum est. Quod habuit exemplar faciens haec tria, nisi seipsum, Deus unus, qui est Trinitas? Plane non ideas, id est, formas, quas philosophi saeculares effinxerunt, sed seipsum Pater Deus, seipsum, inquam, attendit Deus unus Pater et Filius, cum eo, quo pariter uterque naturaliter ornatus est, sancto Spiritu, dum non solum coelum incorporeum, sed etiam corpulentam creavit substantiam terrae, et utrumque simili compsit ornatu, coelum scilicet, angelicis spiritibus, terram autem implens hominibus, quos aequales angelis esset facturus. Coelum quippe et terra dum crearentur, jam tunc in consilio creantis, cui non accedit consilium novum, illud placitum erat ut Dei filius terrenam substantiam indueret; ac proinde coelum recte secundum personam Patris, terram autem creatam esse intelligimus secundum personam Filii, utriusque autem, scilicet coeli et terrae, ornatum eorum secundum propriam personam Spiritus sancti esse factum ex eo maxime liquet, quia priusquam mundi creaturam ornari coeptum esset, Spiritus Dei, inquit Scriptura, ferebatur super aquas, et exinde, septiformi ornatu expleto, requievit, ait, Deus ab omni opere suo, videlicet eo quod illam efficaciter creaturam in opere artis suae esset assecutus, super quem requiescere haberet Spiritus ejus, qualem facere vel invenire gestiens, ante super aquas ferebatur. Igitur non extrinsecus quaeras, aut suspiceris fuisse exemplar, sive quas dixerunt sapientes hujus saeculi creaturis adjutrices ideas , quia profecto, cum praeter Deum nihil existeret, sola sibi, ut haec tria faceret, exemplar fuit Trinitas. ####  |