| #### CAPUT 4 |

| #### ####
| #### “Si me persecuti sunt, et vos persequentur: si sermonem meum servaverint, et vestrum servabunt.” |
#### #### Profecto haec inimicitiarum consuetudo est. Qui enim Dominum persequuntur, quomodo servos ejus fidelitati studentes non persequantur? Palam autem vobis est, quia sermonem meum non servaverunt, quia persequuntur, et occidunt me. Scitote ergo quia nec vestrum sermonem servabunt, sed persequentur vos, lapidabunt, crucifigent, et occident vos, et expellent de civitatibus suis, et ita fugietis de civitate in civitatem (Matth. XXIII), flentes et confitentes quod peregrini sitis et advenae super terram, non habentes hic manentem civitatem, sed futuram inquirentes (Hebr. XIII), vestris etiam parentibus, et fratribus, et cognatis, et amicis incogniti, a quibus ad mortem quoque trademini, et ita propter me, talem Dominum vestrum sibi exosum, omnibus odio eritis. ####  |