| #### CAPUT XVIII. De septimo, quod est Dominici corporis et sanguinis sacramentum, quod nobis non tantum testimonium, sed ipsum sit vitae testamentum, et quod traditio ejus a passione Domini habuerit initium. |

| #### #### Septimus testis nobis secundum praesens negotium Dominici corporis et sanguinis est sacramentum. Hujus nimirum sacramenti virtus non utcunque testimonium, sed ipsum est vitae et salutis nostrae testamentum. Ait enim: Hoc est corpus meum quod pro vobis tradetur, hic calix novum testamenmentum in meo sanguine qui pro vobis effundetur (Matth. XXVI; Luc. XXII). Hoc testimonium ut superius diximus, testimonio, quod adversus nos habebat diabolus, quadam oppositione propria oppositum est, quia videlicet contra cibi vetiti culpam, cibus et potus gratiae est, contra serpentis venenum, sancti Spiritus antidotum est. Et hoc utique sacramentum ab eadem Domini nostri Jesu Christi passione habet, venae principium: Sciendum quippe quia cum de isto multa locutus fuerit ante suam passionem, nusquam tamen traditionem ejus dedit, antequam ad ipsam venisset passionem. Jam enim erat venditus, ut Apostolus ait: Ipsa nocte qua tradebatur, accepit panem gratias agens, fregit et dixit: Accipite et manducate, hoc est corpus meum, quod pro vobis tradetur (I Cor. XI), etc. Cur hoc nisi quia non aliunde vivificum hoc mysterium, sed ex ipsa condebatur Domini passione? Idcirco subinde idem Apostolus dixit: Quotiescunque enim manducabitis panem hunc, et calicem bibetis, mortem Domini annuntiabitis donec veniat (ibid.). Pulcher et rationabilis ordo salutis, ut prius supradictorum testium, scilicet Spiritus, sanguinis et aquae sacramento baptizati, maculam veteris cibi lavaremus, et tunc demum eidem edulio mortis contrarium hunc cibum, et hunc potum salutis perpetuae perciperemus. ####  |