| #### CAPUT 16 |

| #### #### CHRIST. Nunquid hoc Abrahae promissum est, quod in semine ejus benedicentur omnes homines? Non utique; sed omnes gentes, omnes cognationes, id est quicunque sive qualescunque de omnibus gentibus, sive cognationibus credentes, ut non sit, aut discernatur in benedictione hac masculus aut femina, gentilis et Judaeus, circumcisio et praeputium, barbarus et Scytha, servus et liber. Olim non ista, priusquam semen istud veniret, sed intra solam Judaeam ista benedictio, imo benedictionis promissio continebatur, et cum illae propheticae voces audirentur, non praedicabatur caeteris gentibus. #### JUD. Imo et caeteris gentibus praedicabatur, et hoc in prophetis manifeste habemus. Praedicabatur Assyrio, prophetabatur Babyloniis, nuntiabatur Moab, clamabatur Aegypto, dicebatur Medo, pariter et Idumaeo; non tacebatur Arabiae, imperabatur meretrici Tyro, caeterisque nationibus per prophetas Isaiam, Jeremiam, atque Ezechielem ventura nuntiabantur. ####  |