| #### CAPUT 6 |

| #### #### MONACHUS. Nihilominus. Tibi vero haec opposita videntur, scilicet monachatus et clericatus, simulque esse non posse, somniat tuus, monachos non aeque aspiciens, oculus. At illa quidem diversa sunt, unde et singula sine alterutro esse possunt, ut in te vel in illo clericatus sine monachatu est; itemque in laico quolibet converso monachatus absque clericatu. Cui parem te esse non nego cum auctoritate canonum, qui monacho nullos gradus habenti, si in crimine lapsus fuerit, eumdem poenitentiae modum praescribunt, quem et clerico, qui est levitici ordinis. Mihi autem qui cum splendore monachici ordinis, honore quoque sacerdotalis ac levitici fungor ordinis, nullatenus aequalem te videri patior. Nam sicut verissime ait quidam: Maria virgo, et Joannes virgo. Sed major proportio in Maria, quia Joannes tantummodo virgo. Maria autem et mater et virgo: sic nimirum major proportio in me quam in te. Nam tu clericus tantum, ego et monachus et clericus sum. Diversa, inquam, ut dicere coeperam haec sunt, sed non contraria; quippe quae simul in eodem sunt. Jam nunc tenes quid confectum sit, scilicet me, qui monachus sum, etiam esse clericum, videlicet quia sacri altaris ordinibus functus sum. #### CLERICUS Negare nequeo. ####  |