| #### CAPUT IX. Quod oblatio similae sartagine minutatim dividenda sit, oblatio vero de craticula non comminuenda, et utraque absque fermento oleo conspersa esse debeat, et quid haec mystice innuant. |

| #### ####
| #### “Cum autem obtuleris sacrificium coctum in clibano, de simila panes, scilicet absque fermento, conspersos oleo, et lagena azyma olea lita, si oblatio tua fuerit de sartagine similae conspersae oleo et absque fermento, divides eam minutatim, et fundes desuper oleum. Sin autem de craticula sacrificium fuerit, aeque simila oleo conspergetur.” |
#### #### Ei qui similam verbi Dei coquit in clibano, id est Scripturam sacram tractat in Spiritu sancto, panes faciens, absque omnis haereticae pravitatis vel vanae gloriae fermento, conspersos, ut praedictum est, charitatis oleo ei, inquam, persecutio semper praesto est. Aut enim ab his qui intus sunt falsis fratribus illi derogatur, aut ab illis qui foris sunt impiis et sine Deo hominibus manifestius impugnatur. Ait ergo: ####
| #### “Si oblatio tua fuerit de sartagine similae conspersae oleo et absque fermento,” |
#### #### id est, si intus habueris pugnas verborum a falsis fratribus, pro sacrae studio Scripturae, quam cum charitatis oleo, et absque falsitatis tractaveris fermento, ####
| #### “divides eam minutatim,” |
#### #### id est, diligentissime singula dicta discuties, ne forte quidpiam reprehendi juste possit, ####
| #### “et fundes supra oleum.” |
#### #### Similae jam conspersae oleo, iterum minutatim divisae superfundes oleum, id est, Scripturae sanctae per charitatem elucidatae, iterum singillatim retractae adversus contradictores, non amaritudinis zelum, sed ardentioris, ut eos lucrifacias, superaddes ejusdem charitatis oleum. Sartago vas, a strepitu soni vocatum, sonat enim et strepit dum in ea frigitur oleum. Internum ergo significat fraternae aemulationis incendium, id est interius personante ac perstrepente falsorum fratrum invidia. Porro craticula apertam illorum, qui foris sunt, significat malitiam, qui sanctos homines, veritatis similam Deo sacrificantes, corporaliter quoque distentos, subjectis incendiis conflagraverunt. Illic quoque oleum conspergitur; corpore namque assato charitas exundat et ebullit ferventius. Ait ergo: ####
| #### “Sin autem de craticula sacrificium aeque simila oleo conspergetur.” |
#### #### Notandum quod si de sartagine est oblatio minutatim dividi, et sic oleum supra fundi jubetur: sin autem de craticula non minutatim dividi, sed oleo tantum conspergi imperatur. Nam contra falsos fratres, qui sub nomine Christiano veritati insidiantur, diligentissima divisione ac subtili discretionis minutatione opus est, quippe qui sub eisdem nominibus, quibus pro fide utimur, et ipsi malitiose delitescentes, contra fidem nituntur. Unde Dominus noster: ####
| #### “Attendite a falsis prophetis, qui veniunt ad vos in vestimentis ovium, intrinsecus autem sunt lupi rapaces (Matth. VII).” |
#### #### Caeterum contra eos qui Christi nomen quoque oderunt, non adeo dubia, vel subtilis pugna est; illic enim quasi in plano campo hostem dignoscere valet simplicitas quoque rusticorum fidelium. Nam sicut ipse Dominus noster, cum a Judaeorum pontificibus, Scribis et Pharisaeis, tanquam in sartagine stridula, seditioso strepitu quaestiunculis objectis frigeretur, subtili commemoratione Scripturarum causam justitiae suae tuebatur; cum autem coram Pilato staret, nihil cum illo de Scripturis est locutus; sic electi ejus discipuli quoties ab eis qui Scripturarum habent notitiam, quaestionibus perversis inquietantur, oportet ut de Scripturis vigilantes respondendo, verba sua quasi minutatim dividant, quoties autem ab eis tribulantur qui Scripturas non recipiunt, vel earum non habent auditum, sermonem de hujusmodi non effundant. Sequitur: ####
| #### “Quam offerens Domino trades manibus sacerdotis,” |
#### #### etc., ut supra. ####  |