| #### CAPUT 5 |

| #### #### Nonne unus fecit, et residuum spiritus ejus? Et quid unus quaerit, nisi semen Dei? Quod est dicere: Nonne unus idemque est Deus, qui et cum illa jam dicta uxore pubertatis tuae testificatus est, et testamentum fecit, et cujus Spiritus residuum, id est Novum Testamentum fecit? Et iste et Spiritus ejus, cum sit Deus unus quid quaerit, nisi semen Dei, id est nisi ut credas in Filium Dei? Hoc quaerit Deus Pater, qui primum testamentum fecit, hoc quaerit Spiritus sanctus, qui residuum, hoc est, qui secundum testamentum fecit, ut credas in Filium Dei, sisque cultor et amator unius individuae Trinitatis. Custodite ergo spiritum vestrum, et uxorem adolescentiae tuae noli spernere. Cum odio habueris, dimitte, dicit Dominus Deus Israel. Operiet autem iniquitas vestimentum ejus, dicit Dominus exercituum. Custodite spiritum vestrum, et nolite despicere. Spitum vestrum, inquit, id est fidem patrum vestrorum, quae tanto lege caeremoniarum sive littera legis, quanto spiritus carne melior est, custodite, si vultis vivere, quia videlicet littera occidit, spiritus autem vivificat (II Cor. III; Galat. V). Et uxorem hujusmodi, uxorem adolescentiae tuae, quae per dilectionem operando parit filios vitae, noli despicere. Quam tunc despicis, dum justitiam tuam volens statuere, justitiam Dei, quae est justitia fidei, pro nihilo ducis, et huic subjici non vis, cum tamen haec uxor adolescentiae tuae sit, quia per hanc adolevisti placitam in patribus quadringentos et tringinta annos antequam fieret lex. Tot enim anni fuerunt ante datam legem, a verbo promissionis quod Abrahae creditum est: Noll ergo despicere, sed custodi id est, dilige Caeterum si odio habueris, dimitte. Nam sicut de uxore carnis propter duritiam tuam concessum est tibi ut dimittas eam si odio habueris (Matth. XIX; Deut. XXIV), ne forte occidas si tenere compellaris, ita et de ista uxore spiritus tui dico tibi, dimitte cum odio habueris, ut si in Christum credere non vis, saltem credentes non persequaris. Tolerabilius quoque est in Christum non credere, quam ita fidem ejus suscipere, ut servituti velis subjicere, eique circumcisionem et caeteras legis caeremonias superponere, quod secundum Actus apostolorum quidam, quamvis pauci qui crediderant, non minima seditione facta apostolis, persecutionem apostolis conati sunt efficere (Act. XV). Et concedendo quidem dixit: Cum odio habueris, dimitte, sed ne ipsa concessio videretur odientem excusare, conversus ad auditores: Operiet autem, ait, iniquitas vestimentum ejus, id est iniquitas odio habentis uxorem hujusmodi, manifesta fiet omnibus, et ab omni saeculo denotabitur. Mox ad eosdem conversus, inculcat et replicat quod dixerat: Custodite, inquiens, spiritum vestrum, et nolite despicere, potius despicite litteram occidentem, sequimini autem et custodite spiritum vivificantem. Sequitur: ####  |