| #### CAPUT IX. Moraliter de eo quod Gedeon, cum a paleis frumenta excuteret, angelum vidit, ad cujus imperium haedum coxit. |

| #### #### (CAP. VI.) Fecerunt autem filii Israel malum in conspectu Domini. Qui tradidit eos in manu Madian septem annis et oppressi sunt valde ab eis. Venit autem angelus Domini, et sedit sub quercu quae erat in Ephra, et pertinebat ad Joas patrem familiae Ezei. Cumque Gedeon filius ejus excuteret atque purgaret frumenta in torculari, ut fugeret Madian, apparuit ei, et ait: Dominus tecum, virorum fortissime, etc. Hic primo sensus moralis non praetereundus est. Gedeon cum a paleis frumenta excuteret, angelum vidit, ad cujus imperium protinus haedum coxit, quem super petram posuit, et jus carnium desuper effudit. Quid est frumentum virga caedere, nisi rectitudine judicii a vitiorum paleis, virtutum grana separare? Sed haec agentibus angelus apparet, tanto magis enim Dominus interiora denuntiat, quanto se studiosius homines ab exterioribus purgant. Qui occidi haedum praecipit, id est, omnem appetitum nostrae carnis immolari, carnesque supra petram poni, et jus carnium desuper effundi. Quem alium significat petra, nisi eum de quo per Paulum dicitur: Petra autem erat Christus? (I Cor. X.) Carnes ergo supra petram ponimus, cum corpus nostrum in Christi imitatione cruciamus. Jus etiam carnium desuper effundit, qui in conversatione Christi, ipsas etiam carnales cogitationes exinanit. Quasi enim jus ex carne liquida petra funditur, quando mens a cogitationum carnalium fluxu vacuatur. Quae tamen mox angelus virga tangit, quia intentionem nostram nequaquam potestas divini adjutorii deserit. De petra autem ignis exit, et jus carnesque consumit, quia afflatus a Redemptore spiritus, tanta cor nostrum flamma compunctionis concremat, ut omne quod in eo est illicitum et operis et cogitationis exurat. Perfecta enim mens solerter vigilat, ut non solum perversa agere renuat, sed omne etiam quod in se per cogitationes turpiter liquatur, tergat. ####  |