| #### CAPUT VII. Quid duodecim scissurae pallii Ahiae Silonitae significarunt. |

| #### #### Porro Verbum Dei sicut potestatem habet, postquam occiderit, mittere in gehennam, sic potestatem habuit, postquam prophetae mortui vel occisi fuerunt, eorum nihilominus implere prophetiam, id est demetere posteriora regum impiorum, ut qui moreretur ex eis in civitate, comederent eum canes, et qui moreretur ex eis in regione, comederent eum volucres coeli: sicut praedixerat jam dictus propheta Jehu filius Anani de Baasa, sicut praedixerat Ahias Silonites de Jeroboam. Non leviter attendendum, nec enim parum spectat ad gloriam Verbi Dei, semper veri, semperque vincentis, cui videlicet Verbo vincere est, quidquid dixerit verum fieri, veritatemque ejus pulchre commendat illa, quae tunc fiebat multiplex Israelitici scissio regni. Jam dictus Ahias Silonites, quale Jeroboam mox futuro regi praesagium regni dederat, apprehendens pallium suum novum, quo opertus erat, scidit in duodecim partes, et ait ad illum: ####
| #### “Tolle tibi decem scissuras. Haec enim dicit Dominus Deus Israel: Ecce ego scindam regnum de manu Salomonis, et dabo tibi decem tribus (III Reg. XI).” |
#### #### Quid sibi hoc voluit quod non ita duas tantum ex uno pallio fecit scissuras, sicut duo tantum ex uno populo fiebant regna? videlicet quia sic futurum erat, ut regnum scissum a domo David, quod dimittebatur eidem Jeroboam, scinderetur decies, et ita factum est. Prima namque scissio facta fuit in ipso Jeroboam; secunda, in Baasa, qui percussit Nadab filium ejus, et regnavit pro eo; tertia, in Zambri, qui percussit filium Baasa, et regnavit pro eo; quarta, in Ambri, qui ad mortem persecutus est Zambri; quinta in Thebin filio Gynet, quem percussit idem Ambri pater Achab; sexta, in Jehu filio Namsi, qui percussit Joram filium Achab, et regnavit pro eo; septima, in Sellum, qui percussit Zachariam pronepotem Jehu; octava in Manaem, qui percussit Sellum, regnavitque pro eo; nona in Facee filio Romeliae, qui percussit Facejam filium Manaem, regnavitque pro eo: decima in Osee, qui percussit Facee filium Romeliae; regnavit pro eo. Vel certe quomodo Thebin, in quo quintam scissionem diximus non saltem uno die regnasse, sed tantum media pars populi eum secuta fuisse legitur, ut regem constitueret, nec praevaluit. Omisso illo, quinta scissio fuerat in Jehu, sexta in Sellum, septima in Manaem, octava in Facee filio Romeliae, nona in Osee, decima in rege Assyriorum, qui Israelem scissum a Deo scidit etiam a loco vel terra sua, transtulitque in Assyrios. Igitur sic est, ut ipsum Verbum dicit: ####
| #### “Omne regnum in seipsum divisum desolabitur, et domus supra domum cadet (Luc. XI).” |
#### #### Et sicut Scriptura veridica praedixit: ####
| #### “Verbum autem Domini manet in aeternum (Isa. XL).” |
#### #### Quia et complet verba prophetarum suorum, postquam illi mortui vel occisi exaruerunt tanquam fenum, et ipsos faciet resurgere fortes et excelsos super ligna cedrorum. ####  |