| #### CAPUT XII. Angelos, quod peccare non possint, non per naturam habere, sed per gratiam accepisse. Praeterea cur non firmaverit eos Deus cum firmaret, aut certe priusquam eveniret malum. |

| #### #### Et quidem sancti angeli firmati sunt, et quia malo angelo quidquam a seipso faciente, id est malum faciente, ipsi Deo principi suo adhaerere maluerunt, hoc in remunerationem acceperunt, ut deinceps malum facere non possint, quia cum possent facere noluerunt. Verum hoc non est per naturae ipsorum potentiam, sed per divinae voluntatis remunerantem gratiam. Proinde et si recte dicatur, quod jam a seipsis quidquam facere non possint, attamen non illud verum est adjungere quod faciant quaecunque viderint Patrem facientem (Joan. V). Attamen formati sunt. Forte ergo dicit aliquis: Si Deus malum fieri noluit, cur quod postea facturus erat non prius fecit? Cur malum ne fieret non praevenit, firmando omnes eadem potentia, qua post mali eventum firmavit quos voluit? Aut certe cum crearet eos, cur firmare distulit, et non eodem firmavit puncto quo creavit? Dicimus ad haec: Idcirco nimirum, quia longe aliud erat et est, creari, et aliud creaturam in bono statu firmari. Nam de nihilo quidem omnis creatura creari, omnisque potuit factura formari, sed non de nihilo potuit ulla rationalis, id est angelica, vel humana natura firmari. Etenim Verbo Domini coeli firmati sunt, et Spiritu oris ejus omnis virtus eorum (Psal. XXXII). Quoniam aliud est lapidem esse et foramina praeparata habere, atque aliud auro ligari, sic aliud est rationales creaturas formari, atque aliud Verbo Domini, et Spiritu oris ejus firmari, ut coeli, id est, sedes Dei sint. Utique rationales creaturas creari id fuit, quasi lapides pretiosos praeparari cum foraminibus suis; firmari autem easdem creaturas id fuit, quasi lapides aurum, quo ligarentur, recipere in foraminibus suis. Verum non nisi volenti creaturae sese inserere consuevit aurum divinitatis, aurum Verbi Domini, aurum Spiritus oris Domini. Noluerunt quaedam recipere illud aurum, ita contemnentes quomodo si contemnat mulier amatorem suum. Quomodo ergo praevenire debuit malum, ne fieret, cum hoc primum fuerit malum, nolle recipere vinculum Verbi, vinculum amoris, quo omnis firma creatura firmata est, sine quo nulla omnino firmari vel stabiliri potest? ####  |