| #### CAPUT IV. Item de eisdem, et quod minora interdum majoribus chariora sint Deo pro intentione offerentis. |

| #### ####
| #### “Haec sunt autem, quae recipere debetis: Aurum, et argentum, et aes, et hyacinthum, et purpuram, coccumque, bis tinctum, et byssum, et pilos caprarum, et pelles arietum rubricatas, pelles hyacinthinas, et ligna setim,” |
#### #### etc. Ergo ut primitiae sint quae offeruntur, non oblationum quantitas, sed offerentium bona efficit voluntas. Multum enim ab auro et argento, pili caprarum in pretio differunt, et tamen sub eodem vocabulo primitiarum positi sunt. Nec dubitandum pilos caprarum et pelles arietum, interdum auro et argento, lapidibusque pretiosis priora fuisse apud cordium inspectorem Deum. Nam ejusdem tabernaculi Deus ac Dominus, cum sederet contra gazophylacium, aspiciens quomodo turba jactaret aes in gazophylacium, multique divites jactarent multa, venit una vidua pauper et misit duo minuta, quod est quadrans. Et convocans discipulos suos, ait illis: Amen dico vobis quoniam vidua haec pauper plus omnibus misit. Omnes enim quod abundabat illis miserunt, haec vero de penuria sua omnia quae habuit, misit totum victum suum (Marc. XII). Porro quae ad spiritualem aedificationem conferantur, spiritualia bona sunt, quorum utique cui plus committitur plus ab eo exigitur (Luc. XII) ad consummationem coelestium sanctorum, quorum illa, ut saepe dictum est, nobis exemplaria sunt. Unde cum dixisset Apostolus: ####
| #### “Et ipse dedit quosdam quidem apostolos, quosdam autem prophetas, alios vero evangelistas, alios autem doctores et pastores (Ephes. IV),” |
#### #### signanter adjecit, ####
| #### “ad consummationem sanctorum in opus ministerii, in aedificationem corporis Christi (ibid.).” |
#### #### Haec et hujusmodi dona grandia, aurum sunt, argentum sunt, lapides pretiosi sunt. Videmus quia legimus longos ordines beatorum hominum, virorum pariter ac mulierum, puerorum ac puellarum, ad coeleste ministerium Christi procedentium, qui in sanctuarium Domini talia fideliter ac devote obtulerunt. Et nos igitur exigui quoniam tale quid coelesti offerre sacerdoti non possumus, ne tamen vacui omnino coram illo appareamus, bona voluntate ad videndum sanctuarium alacres ingredimur, placere nobis omnia veraciter profitentes sacerdotis ordinem, ministrantium religionem, offerentium charitatem. De argento et auro caeterisque primitiis, quaecunque ab ultroneis oblata accipi jubentur, quam significationem habeant, suis in locis, prout singula in opera expenduntur, pro posse dicemus. Et quam vere dictum sit, ####
| #### “et habitabo in medio eorum cum fecerint mihi sanctuarium,” |
#### #### ipsa lectionis mysteria declarabunt. De similitudine tabernaculi, quod ostensum est Moysi, jam supra dictum est. Principium aedificationis arca est, quae sic incipit: ####  |