| #### VERS. 10. |

| #### #### Vidi impios sepultos, qui etiam cum adhuc viverent, in loco sancto erant, et laudabantur in civitate quasi justorum operum, sed et hoc vanitas est. Non est opus exemplificari verbis alienis quod Dominus proprio ore explanat. Prave viventes et ambitiose tumulatos quos vidit Salomon, melius vidit Salomone, qui major est Salomone. Hic foris vidit, videt intus Dominus Jesus. Nam Scribis et Pharisaeis ore hominis loquens, ut Deus considerat interiora cordis. Vae vobis, ait (Matth. XXIII), Scribae et Pharisaei hypocritae, similes estis sepulcris dealbatis, quae plena sunt ossibus mortuorum, quae laudant homines stupentes super arte operis, non enim ossa vident quae in pulchro putent marmore, ita vos foris justi apparetis, verumtamen intus putretis, carne quamvis vivi jam peccando sepulti. Esse in loco quos Ecclesiastes arguit sancto, arguit et Dominus in loco etiam sancto dicens: Supra cathedram Moysi sederunt Scribae et Pharisaei. Docendo bona probant, reprobant non faciendo ea. Clavim doctrinae putantur tenere, sed non sunt bona opera eorum, quia portam coeli non reserant sibi, neque volentes intrare permittunt (ibid.). Esse in loco sancto virtus est magna, sed si stes pede recto et immaculato. Stare autem etiam in loco sancto temerarium est et supervacuum si torto pede atque polluto ambulaveris. Sicut Salomon impios laudari vidit in civitate, ita Dominus impios laudari vidit in civitate: Vae vobis, inquit, Pharisaei, qui rutam, mentham, et anethum decimando non estis justi, quod in hoc constare putatis justitiae summam, et laudari vultis in civitate (ibid. et Luc. XI). Quod dicit Dominus, hoc dicunt et sapientes mundi: Qui laudari vult, nulla virtute beatus erit. Socrates requirenti cuidam quae esset via virtutis: Ostendam, ait, tibi brevem, sed perfectam viam: ita vive, et talis, qualis vis ipse videri. Plerumque viros virtutis honore carere sepulcri, infames autem homines cum fama et laude sepultos, multi viderunt cum Salomone et admirati sunt. Vidit et gentilis ille stupens non absque dolore, qui carmen tumulo iniqui Carbonis inscripsit: #### Marmoreo Carbo tegitur tumulo, Cato nullo, Pompeius parvo, credimus esse deos? #### ####  |