| #### CAPUT XXII. De interpretatione somnii ex eo quod Jacob dixit: |

| #### ####
| #### “Num ego, etc., adorabimus te super terram?” |
#### #### Sed quid ita pater somnium interpretari conatus est: Num ego et mater, et fratres tui adorabimus te super terram? Cum ejus matrem Rachel obisse sciret, quomodo illam, quae defuncta fuerat, adorare posse sentiebat? An matrem ejus hic appellat eam quae supererat, uxorem suam, consuetudine, non natura? Etenim matertera cum dicatur, quod sit mater altera, recte matrem ejus Liam hic appellare poterat. Verumtamen nec de patre palam legitur, quod adoraverit nisi quando jurante Joseph quod patrem auferret de terra Aegypti, conderetque in sepulcro majorum, adoravit juxta Septuaginta fastigium virgae ejus pater Israel. Caeterum, juxta Hebraicam veritatem, melius legitur, adoravit Deum conversus ad lectuli caput (Gen. XLI). Ergo pro parte totum ponitur, vel intelligitur quia revera et pater pro filio gratias agendo coelestem adoravit gratiam, quod sine dubio fecisset et mater si adhuc viveret. Quod et si littera cuiquam in hac parte infirmari videatur, firmiter sciendum est quia, juxta spiritualem sensum, veritas omnis in Christo perficitur. Quis enim hoc loco pater ejus, nisi anterior populus, de quo est incarnatus, qui a die passionis vel resurrectionis ejusdem Filii sui in coelesti regno pro parte electorum fulget sicut sol? Et quae luna, nisi praesens Ecclesia, quae mutabilitati subjacet, et minus lucet quandiu peregrinatur in ista vita? Singuli autem electorum stellae sunt, secundum se, quidem imperfecti, quasi in undenario numero, sed eorum perfectio stella duodecima, stella, inquam, perfecta et matutina, ipse Christus frater ipsorum est. Omnes adorant sol et luna, et stellae omnes cuncta coelestia, universa terrestria, majora sive minora, illum venerantur et adorant. Mihi, inquit, curvabitur omne genu et confitebitur omnis lingua (Isai. XLV). Quis enim manipulus ejus, nisi ab ipso seminata, ad messem usque perducta et perducenda fides evangelica? Porro manipuli fratrum, lectiones sunt legis et prophetarum, quas Judaei legentes quasi manipulos ligant vel colligunt. Ecce palam omnibus est, et de toto mundi agro spectatur manipulus Christi stans, et manipuli fratrum ejus circumstantes et adorantes, id est Evangelium, fida messis et frumentum optimum, solum et unicum Christi asserens imperium, omnesque legis et prophetarum lectiones illi testimoniorum praebent obsequium debitumque adorationis famulatum. Imitentur ergo fratres invidi manipulos suos, quod quandoque facturi sunt, eum adorando, cujus manipuli ipsorum jam adorant manipulum. ####  |