| #### CAP. XXII. |

| #### #### D. Rationabiliter id videris contradicere. Nam et canones hoc constat prohibere. Unde digneris, rogo ostendere qua ex auctoritate monachi probentur vestimentum tale habere. #### M. Sicut vitae apostolorum probantur habere privilegium, ita sui vestimenti ex apostolorum vestimento sumpsit exordium; nam apostoli colobio utebantur, in quo Christum inconsutili tunica usum imitabantur. Porro quia Christus hac tunica utebatur, nonnisi unica tunica quilibet apostolorum induebatur. Qua necessitate idem colobium cucullam dicebatur habere sine manicis, ne videretur aliquis superfluum possidere. Colobium ergo apostolorum recte imitatur cuculla monachorum. Porro manicis additis, dempta cuculla, idem colobium in dalmaticam est mutatum, ut honor sit ministrorum uti dalmatica, ut veste apostolorum. Dempta igitur cuculla, additis manicis, quasi dalmatica monachi insuper utuntur tunica. Legitur autem a S. Bonifacio hujus vestimenti spiritalis interpretatio, quia vitam habere angelorum noscuntur, sex alae seraphim in hoc vestimento exprimuntur; in capitio, duae alae quasi fides et spes, quibus quinque sensus capitis reguntur; in duabus manicis, duae alae dilectionis Dei et proximi, quibus ad coelum extolluntur. In cucullae autem duabus partibus ante et retro quibus corpora eorum teguntur, timor et poenitentia, quibus se ante oculos Dei tegunt, exprimuntur. Vile vestimentum mundi contemptum quod se ad pedes usque videtur continuare, significat eos in suo proposito usque in finem perseverare. Monachorum lata tonsura sumitur a Christi spinea corona, ut sicut cum eo debent habitare regni imperium, ita cum Christo crucis portent improperium. #### D. O quam jucundum et quantae gratiae delectamentum hac sub spe latam coronam portare et vile vestimentum! #### M. His igitur ita peractis reflecte oculum ad primam illam Ecclesiae definitionem, quae cum a te in quatuor membra divideretur, turbabaris quod ex trium inter se dissensione, quartum magno sub errore relinqueretur, indicans hoc populum esse, qui si vellet huic mundo renuntiare, ignoraret quo se deberet contrahere. ####  |