| #### CAPUT XXXVI.De benedictionibus Joseph. |

| #### #### Filius accrescens Joseph, filius accrescens et decorus aspectu. Filiae discurrerunt super murum, sed exasperaverunt eum, et jurgati sunt, invideruntque illi habentes jacula. Iterum latius ut in Juda, sic et in isto pater suos pandit affectus, maxime propter Christum, quem, per prophetiae spiritum, et de illo nasciturum, et de isto videbat fuisse praesignatum. Filius, inquit, accrescens Joseph, subauditur nomine. Joseph namque accrescens sive adauctus interpretatur, accrescens subauditur etiam effectu, crevit enim terra paupertatis suae, et magnus vehementer est effectus. Et decorus, inquit, aspectu. Quis hoc diffamavit, aut unde hoc sancto patri intimatum fuit quod filius suus decorus esset aspectu? Ait: Filiae discurrerunt super murum. Nisi filiae vagae ac petulantes, discurrentes super murum, injecissent oculos in eum, dixissentque: Dormi nobiscum, non adeo memoriae datum fuisset eum aspectu fuisse decorum. Nunc autem quia decor aspectus ejus causa certaminis, et vinculorum, magnaeque fuit victoriae occasio, digne scitur et praedicatur filius fuisse decorus aspectu. Dicendo, filiae discurrerunt, pluralem pro singulari posuit, quod frequens et usitatum est in Scripturis, ut plus enuntietur ob amplificationem rei, qui tropus dicitur synecdoche. Una namque, scilicet domina ipsius, filia magis dicenda quam mater familias, injecisse in eum legitur oculos suos (Gen. XXXIX), filia, inquam, stulta et incustodita, cujus et incontinentia denotatur dicendo, discurrerunt super murum. Qualis apud Salomonem describitur. Garrula ac vaga, quietis impatiens, nec valens in domo consistere pedibus suis, nunc foris, nunc in plateis, nunc juxta angulos insidians, apprehensumque deosculatur juvenem, et procaci vultu blanditur, dicens: Intexui funibus lectum meum, stravi tapetibus pictis ex Aegypto, aspersi cubile meum myrrha et aloe et cinnamomo, non est vir in domo mea, abiit via longissima (Prov. VII). Haec et his similia dixit, sed filius accrescens et decorus aspectu non attendit verbis oris ejus, nec abstracta est mens ejus in viis illius, nec deceptus est semitis ejus. Talis est filius Joseph. Sed exasperaverunt eum, et jurgati sunt, invideruntque illi, habentes jacula, subauditur fratris. In quo exasperaverunt, aut in quo jurgati sunt? In eo videlicet quod videntes quia a patre plus cunctis fratribus amaretur, oderant eum, nec poterant ei quidquam pacifice loqui (Gen. XXXVII). Ergo jurgabantur, et jurgando exasperabant eum, quia dictante odio non poterant quidquam pacifice, non poterant quidquam sine jurgio loqui. Habentes itaque, jacula, scilicet in ore suo. Dentes quippe eorum arma fuerunt, et sagittae (Psal. LVI) dicentium: Venite, occidamus (Gen. XXXVII), venite, venundemus eum; inviderunt, et invidiam suam opere compleverunt. Sed quid deinde? Sedet in forti arcus ejus, et dissoluta sunt vincula brachiorum ejus, et manuum illius, per manum potentis Dei Jacob. Inde pastor egressus est lapis Israel. Illi inviderunt habentes livoris sagittas, et zeli sui jaculis ipsi vulnerati. Verum hic arcum suum, et arma pugnandi in Deo posuit, qui fortis est pugnator, et vincula ejus, quibus fratres ejus eum ligaverant, ab ipso soluta sunt et disrupta, ut ex ejus semine tribus Ephraim nascatur fortis ac stabilis, ac instar lapidis durioris invicta, imperans quoque decem tribubus Israel. Hoc est quod ait, inde pastor egressus est, scilicet regiae tribus pater Ephraim de Joseph natus est. Lapis, id est, fortitudo Israel. Aliter: Ipse Joseph pastor, cum dicit: Ego pascam vos, et parvulos vestros. (Gen. L), qui tempore famis vigilantissima pastoris cura multos pasceret populos. Inde scilicet de vinculis brachiorum et manuum suarum egressus-est, per manum potentis Dei Jacob, et ipse lapis, id est fulcimentum est Israel. Hoc enim ad mysterium magis accedit, quia videlicet pastor bonus, cujus hic in typum praecessit, de vinculis mortis egressus est, per manum potentis Dei Patris, qui est Deus Jacob, factusque est in caput anguli (Matth. XXI) lapis Israel egressus de vinculis suis, quem Deus suscitavit, solutis doloribus inferni, juxta quod impossibile erat teneri illum ab eo (Act. II). Lapis, inquam, Israel, lapis angularis, quem reprobaverunt aedificantes (Psal. CXVII). Sequitur: ####  |