| #### CAPUT 8 |

| #### ####
| #### “Et dicit mihi: Oportet te iterum prophetare populis, et gentibus, et linguis et regibus multis.” |
#### #### Quae hactenus viderat vel audierat in descensu vel habitu illius angeli, communia sibi cum caeteris fuere apostolis, quia videlicet et ipsi libellum apertum de manu angeli acceperunt, et devoraverunt, et fuit in ore eorum dulce tanquam mel; venter autem eorum amaricatus est, id est acceperunt aperto sibi sensu ad intelligendas Scripturas per Spiritum sanctum, praedicandi officium, et pro bona voluntate fuit illis dulce hoc facere, pro infidelium autem et impiorum persecutione ventres, id est animae eorum amaricatae sunt. Hoc autem quod nunc refert dictum sibi: ####
| #### “Oportet te iterum prophetare,” |
#### #### erga proprietatem dictum vel actum intelligendum est ipsius personae, ut quod dictum est, ####
| #### “oportet te iterum prophetare,” |
#### #### hoc sit, oportet te ab hoc exsilio absolvi, et evangelicam veritatem calamo et atramento conscribere. Sequitur enim: ####
| #### “Et datus est mihi calamus similis virgae.” |
#### #### Ergo oportet te, inquit, iterum prophetare, ac si dicat: Jam dudum quidem scio quod absolvi velis a corpore, ex toto corde desiderans faciem meam videre, et odor meus concupiscentias aeternitatis excitavit in te, et pro hoc multoties rogasti me, ut venires ad me. Dixi tibi quoties rogasti me, et nunc dico tibi, exspecta ut populum liberes crediturum mihi. Ob hanc causam oportet te exspectare, ####
| #### “oportet te iterum prophetare populis, et gentibus, et linguis, et regibus multis,” |
#### #### id est quod summa cum reverentia legant, et audiant populi, et linguae, et reges multi. Nam ecce dum exsulas tu, interim Cherintus insanit, Marcion furit, Hebion blasphemare incipit, caeterique bacchantur Antichristi contra verbum fidei, contra majestatem et antiquam divinitatem Filii Dei, dicentes quod ante Mariam non fuerit, et quod tam recens Deus sit, ut ex illa initium existendi acceperit. Praeterea futurum est, ut veniat Arius pervicax satelles diaboli, dicturus et persuasurus populis et gentibus, et regibus multis, quod idem Filius Dei creatura sit, et in tempore esse coeperit, quodque fuerit tempus, quando idem Filius non fuerit. Propter istos oportet te iterum prophetare et providere populis, et gentibus et linguis, et regibus multis, ut ab his pestibus populum Christianum liberes crediturum mihi. Quomodo prophetare? Ait: ####  |