| #### CAPUT III. Quod idem caput sublatum ad tempus, sub Jeroboam denuo erectum sit. |

| #### #### Et tunc quidem ex oculis sublatum est caput illud draconis, scilicet vitulus, sed ex animo populi nunquam penitus fuit amotus. Ejusmodi Deus semper erat illis in appetitu, sed sub severis judicibus prohibebantur, usque ad tempus Roboam filii Salamonis filii David. Illo succedente patri, scissae sunt decem tribus a domo David, et fecerunt sibi regem Jeroboam, qui excogitato consilio, fecit duos vitulos aureos, posuitque unum in Bethel, et alterum in Dan, dixitque idipsum, quod filii Israel formato, ut jam dictum est, vitulo in deserto, dixerant: ####
| #### “Ecce dii tui, Israel, qui duxerunt te de terra Aegypti (III Reg. XII; Exod. XXXII).” |
#### #### Tunc toto conamine erexit se contra mulierem secundum caput draconis, habens, ut jam dictum est, faciem vituli. Coepit enim uti gladiis, et interficere et persequi maxime prophetas Verbi Domini. Eatenus, ex quo Pharao interiit, et nullus regum gladios habuit ad causam hanc, ut prohibere posset Deo vero sacrificari, et annuntiari verbum Domini, quidquid interim egit avertendo populum a cultu Dei, non tanquam draco bellator, sed tanquam serpens deceptor egit, per eumdem sexum populum decipiens, per quem et primum deceperat hominem sine vi. Duxerunt enim uxores filias eorum, ipsique filias suas eorum filiis tradiderunt, et serviebant diis eorum (Jud. III). Hinc iratus Dominus tradebat eos in manus hostium, a quibus afflicti clamabant ad Dominum. Dominus quoque flectebatur misericordia, et audiebat afflictorum gemitus, et suscitabat eis judices, et liberavit eos de caede vastantium. Postquam autem mortuus esset judex revertebantur et multo majora faciebant, sequentes deos alienos, et servientes eis, et adorantes illos (Jud. II). Inde serpens inermis exstitit, nec tanquam draco bellare potuit, quia judicem aut principem neminem ex omnibus possedit, cujus vi posset uti ad deterrendum illos a cultu Domini, quinimo fere omnes judices strenue gesserunt suis quique temporibus, astringendo populum ad custodiam legis Domini. ####  |