| ### IN GENESIM LIBER QUARTUS. (Gen. cap. III, vers. 24; IV-X) ###  |

| #### CAPUT PRIMUM. De cunctis veteribus sanctis, quid minus ante adventum Christi habuerint. |

| #### #### Humanae creaturae praeparatio salutis est, eodem verbo catechizari, per quod et facta est, quatenus et prius corde credat ad justitiam, et postea ore confiteatur ad salutem (Rom. X) per sacramentum passionis ejus necessariam accipiendo peccatorum remissionem. Et nos quidem qui nunc vivimus, quorum beatitudinem ille apertis oculis cadens suspirabat, quando dicebat: Heu qui victurus est, quando ista faciet Deus? (Num. XXIV) Nos, inquam, sicut quando volumus catechizamur, et catechizamus, et sic nihilominus sacramentum perfectae salutis, quando volumus accipimus et damus, quia videlicet non vivimus quando ista fecit Deus, quando mortem pro omni mundo subiit Dei Filius, ut omnes nos in morte ejus baptizaremur (Rom. VI). At vero sanctis vel justis anterioribus non eadem plenitudo fuit. Nam futuri quidem illi fidem habuerunt, sed praesens regenerationis sacramentum non habuerunt. Unde dicit Apostolus: Juxta fidem defuncti sunt omnes, non acceptis repromissio nibus, sed a longe uspicientes et salutantes, et confitentes, quia peregrini et hospites essent super terram (Hebr. XI), etc. Itaque defuncti adhuc apud inferos detinebantur, in illam coelestem Ecclesiam non ante admittendi, donec veniret sacerdos magnus, Jesus Christus, qui mundaret eos sacramento suae passionis. Nam quemadmodum catechumeni, quamlibet perfectae et eruditae fidei sint, non communicant sacris altaribus Ecclesiae praesentibus nisi prius fuerint baptizati, sic et omnes veteres sancti non debebant admitti coelestibus sanctis, donec per mortem suam Christus expiaret in illis maculam primae praevaricationis. Igitur omnis sanctorum vel electorum anterior populus, universum quod passionem Dominicam praecessit Ecclesiae corpus, sic in praesenti negotio nobis habendum est, quemadmodum catechumenus unus, qui qualiter quibus dictis vel factis in figuram contingentibus catechizatus, id est instructus fuerit, jam nunc partim dicere incipimus, nec enim universa comprehendere possumus. ####  |