| #### CAPUT XLV. De casto pudore Rebeccae, quae, conspecto Isaac, pallio operuit se. Et quid mystice significet quod introduxit eam Isaac in tabernaculum Sarae. |

| #### #### Cumque levasset oculos, vidit camelos venientes procul. Rebecca autem, conspecto Isaac, descendit de camelo, et ait ad puerum: Quis est ille homo, qui venit per agrum in occursum nobis? Dixit ei: Ipse est dominus meus. At illa tollens cito pallium, operuit se. Servus autem cuncta quae gesserat narravit Isaac. Nemini dubium est quod hanc puellam non caro et sanguis, sed Deus ipse viro fideli praeparaverit, et secundum spem fidelis Abrahae, qua dixerat: Dominus Deus coeli ipse mittet angelum suum coram te, ut accipias inde uxorem filio meo, sic factum est. Profecto, haec, non prae amore fervidae adolescentiae festinans ad amplexus viriles, supra interrogata: Vis ire cum homine isto? tam cito respondit: Vadam; nam illas quae ejusmodi sunt, propheta sic denotat, dicens: Pro eo quod elevatae sunt filiae Sion, et ambulaverunt extento collo, et nutibus oculorum ibant, et plaudebant, et ambulabant pedibus suis, et composito gradu incedebant, decalvabit Dominus verticem filiarum Sion, et Dominus crinem earum nudabit (Isa. III).Haec autem, conspecto Isaac, descendit de camelo, tollensquecito pallium, operuit se. Nunquid ergo cum diceret: Vadam, concupisci aut concupiscere juveniliter ardebat, quae tanta festinatione pulchritudinem suam operiebat viso Isaac? Non utique, sed superno potius nutu praeventa peregrinari cum fide Abraham et Isaac, et futuram inquirere quam praesentem habere civitatem malebat. Sic profecto sana omnis doctrina, et evangelica religio pudice ambulat, et sub honesto et humili sacramentorum velamine Christi amatoris sui, sese obsequio praesentat. Filiae vero fallacis gratiae, et vanae pulchritudinis (Prov. XXXI), id est, cunctae haereses, ambulant extento collo, et nutibus oculorum eunt et plaudunt, et tanquam importunae meretriculae videri et appeti ambiunt. Unde et in alio loco ejusdem prophetae dicitur tali meretriculae sub nomine Tyri: Sume citharam, circui civitatem, meretrix oblivioni tradita: Bene cane, frequenta canticum, ut memoria tui sit (Isa. XXIII). Servus autem cuncta quae gesserat, narravit Isaac. Vere prudens et fidelis servus, pro magno fidei suae testimonio narravit cuncta quae gesserat, ad laudem et gloriam Dei, qui propter eumdem Isaac, viam ipsius direxerat, dignus magna recipere praemia libertatis. Hoc nimirum ad commendationem boni servi satis est, scilicet Filio Dei gratulabunda confessione assistere et narrare, id est, confiteri quod sedulo ejus officio factum est. Nam omnis qui confitetur Filium, et Patrem habet; sicut, e contrario, omnis qui negat Filium, nec Patrem habet (I Joan. II).Qui introduxit eam in tabernaculum Sarae, et accepit uxorem. Et intantum dilexit, ut dolorem qui ex morte matris acciderat temperaret. Quid magni erat, secundum corticem litterae, quod juvenis intantum dilexerit adolescentulam conjugem, ut dolorem qui ex morte matris acciderat, temperaret? Ergo medulla sensus spiritualis carere non debet, quia revera Christus Dominus, secundum humanum affectum, doluit super matre sua Synagoga, quippe qui et civitatem videns flevit super eam (Luc. XII); sed adeptus novam reginam, de qua sibi nova gens nascitura esset, recte dolorem temperavit, et delectabiliter consolatus est. ####  |