| #### CAPUT XIV. De eo quod peregrinatus est Abraham in Geraris. |

| #### #### (CAP. XX).Profectus inde Abraham in terram australem, habitavit inter Chades et Sur, et peregrinatus est in Geraris. Dixitque de Sara uxore sua: Soror mea est. Misit ergo Abimelech rex Gerarae, et tul t eam. Jamjam nascituro Isaac, cum promissus et ex nomine praenuntiatus esset, peregrinatur jam vice altera, ita ut tollatur ab eo Sara, dicente illo: Soror mea est, et non audente confiteri, quod esset uxor sua. Quid hoc praesignat, nisi quia futurum erat ut prope nascituro Christo, cum jam per prophetas ex nomine praenuntiatus esset, dicentes verbi gratia: Ecce virgo in utero concipiet, et pariet filium, et vocabitur nomen ejus Emmanuel (Isa. VII), iterum peregrinaretur semen Abrahae in terra non sua, scilicet in captivitate Babylonica? Tunc enim post peregrinationem Aegyptiam servituti subjecti sunt septuaginta annis, et Saram pene tulit alienigena. Nam praeter Danielem et tres ejus socios, nemo ausus ibi confiteri sanctae legis Dei conjugalia foedera fuerat, saeviente Nabuchodonosor, et fornace succensa. Porro Gerara civitas metropolis erat Palaestinae, terminus Chananaeorum ad australem plagam inter Chades et Sur, hoc est inter duas solitudines, de quibus jam superius dictum est. Interpretatur autem Gerara incolatus sive advenae propinquantes, Abimelech pater meus rex, sive patris mei regnum, quibus nominibus recte intelliguntur advenae, id est, gentiles, incolae futuri regni Dei, de quibus diceret semen Abrahae, scilicet, Christus, Patris mei regnum, sive Pater meus rex, subauditur, est eorum. ####  |