| #### CAPUT XXII. Quod Dalila quae Samson rasit, Synagogam significet, quae Christum blasphemavit, et in Calvariae loco crucifixit: et quid sit mystice Samson, id est, Christum ligari, etc. |

| #### #### Post haec amavit mulierem quae habitavit in valle Sorech, et vocabatur Dalila. Veneruntque ad eam principes Philistinorum, atque dixerunt: Decipe eum, et disce ab eo in quo tantam habeat fortitudinem, et quomodo eum superare valeamus, et vinctum affligere. Quod si feceris, dabimus tibi singuli mille centum argenteos. Haec mulier tandem decipiendo praevaluit. Primo tentavit et non potuit. Secundo et tertio tentavit, et non potuit. Quarto tentavit et praevaluit. Et personae quidem vel mulieres secundum historiam plures ac diversae, sed secundum mysterium una eademque Synagoga est, quae Christum multoties tentavit, et nec saltem in sermone capere potuit: tandem autem aliquando quasi caput ejus radendo tentavit, et praevaluit, quia Christum Dei Filium regem suum negando, ac blasphemando, in monte Calvariae crucifixit. Interpretatur autem Dalila paupercula, quo nomine Synagogam eamdem sensu pauperrimam denotat, cum se jactet magnas legis et prophetarum habere divitias, et ita habitare in Sorech, quod interpretatur electa vel optima. Sane qui venerunt ad illam principes Philistinorum, postulantes ut deciperet amatorem suum Samson, principes sacerdotum et seniores populi fuerunt, qui plebem universam adversus Christum concitaverunt. Et quamvis ille quidem secundum historiam falsum locutus sit, dicendo: Si septem nerviceis funibus, necdum siccis, et adhuc humentibus ligatus fuero, infirmus ero ut caeteri homines. Itemque: Si ligatus fuero novis funibus, qui nunquam fuerunt in opere, infirmus ero, et aliorum hominum similis. Ac deinceps: Si septem crines, crines capitis mei cum licio plexeris, et clavum his circumligatum terrae defixeris, infirmus ero. In Christo autem nihil horum falsum est, sed omnia secundum mysterium vera sunt. Imo quoniam in illo spiritum Christi locutum esse dubitare prohibemur, tantis praesentialiter signis divinae fortitudinis apparentibus; nec illud quod ibidem sonuit, quod Dalila audivit falsum fuisse fateamur, sed ipsam falsam dicentem: Ecce falsum locutus es. Quid enim funes nisi peccata sunt, juxta illud: Funibus peccatorum suorum unusquisque constringitur (Prov. V), Psalmista quoque dicente: Funes peccatorum circumplexi sunt me (Psal. CXVIII). Ergo septenarius funium numerus, peccatorum numerositas est, quia septenario numero plerumque universitas significatur. Quis autem nesciat, quia verus Samson Christus Jesus omnium peccatorum nostrorum vincula suscepturus erat, et cum esset fortissimus spirituum Deus, propter nos homo infirmus, homo passibilis, atque mortalis apparere habebat? Igitur si septem nerviceis funibus, inquit spiritus Christi, ligatus fuero, infirmus ero, id est non, nisi peccata mundi super me tulero, mortalis ero, aut mori potero: nec enim ex meo cur mori debeam causam ullam habeo. Quare autem tertio ligaturam septenariam repetivit? Videlicet propter tria tempora saeculi. Primum ante legem, secundum sub lege, tertium sub gratia; quorum omnium peccata tollere venturus erat, secundum hominem futurus infirmus et moriturus, secundum divinitatem sic eadem peccatorum vincula rupturus, quomodo si rumpat quis filum stupae tortum, vel staminis putamen cum ardorem ignis acceperit. Et notanda distinctio praedictorum temporum secundum diversitatem vinculorum. Primi temporis, quod fuit ante legem, peccata, nerviceis funibus necdum siccis et adhuc humentibus comparantur: quia videlicet illius aevi homines dissolutos, et recentes nulla temperaverat lex, nihilque interdixerat Deus, quo carnis humidae fluxum restringeret. Secundi temporis peccata funibus quidem, sed neque nerviceis, neque humentibus recte figurantur; quia peccata illorum, qui sub lege erant, neque adeo nervosa, neque adeo fluxa fuerunt, quippe quae justitia legalis qualiscunque, etsi non consumpsit, tamen utcunque molluit, etsi non combussit, tamen aliquantisper exsiccavit. Tertii quod nunc agitur temporis peccata, septem Nazaraei capillis cum licio plexis, clavoque circumligatis recte signantur: quia videlicet nostra, id est, omnium qui in Christo credimus peccata, capiti ejus propius admota, licioque telae evangelicae complexa, clavisque cruci publica confessione circumnexa sunt. Igitur omnia quidem Nazaraeus Filius Dei in corpore suo pertulit peccata mundi: et pro omnibus usque ad mortem infirmatus est, pro conditione carnis, sed ex virtute Dei cuncta superando, ab inferno teneri non potuit, in sepulcro corruptionem non vidit. ####  |