| #### CAPUT 44 |

| #### #### CHRIST. Utinam sic interroges, ut audire desideres, et non sis ille de quo in psalmo scriptum est: Noluit intelligere, ut bene ageret? (Psal XXXV.) Deus cor Aegyptiorum in hoc induravit, quod illis quibus invidebant Aegyptii, clarissima beneficia sua larga manu impendit; haec enim morbi hujus, scilicet invidiae, natura, hoc proprium est, cui quis multum invidet, magnum ex ejus profectibus tormentum habet. Aegyptii filios Israel oderant, et invidebant eis; gentium salutem tu odisti, et invides nobis. Hoc autem est peccatum diaboli, per quod mors in hunc mundum introivit (Sap. II). Igitur sicut Aegyptiis, duritiae causa efficiens invidia ipsorum exstitit, quia filiis Israel invidebant; ita et populo tuo suae excaecationis causa efficiens invidia ipsius est, quia salutem gentium odit. Proinde sicut accipis et accipere debes illud, quod eo usque induravit Dominus cor Aegyptiorum, donec perirent persequendo filios Israel fugientes per mare Rubrum sic accipe istud, quod populus tuus eo usque excaecatus est persequendo credentes in Christum et fugientes per baptismi sacramentum, donec exterminaretur, secundum verba haec, quae in cadem prophetia subjuncta sunt: Dixit enim Propheta: Usquequo, Domine? (Isa. VI) et responsum est: Donec desolentur civitates absque habitatore, et domus sine homine, et terra derelinquetur deserta, et longe faciet Dominus homines (ibid.). Quod idem est ac si diceret: Et qui reliqui fuerint ex Judaeis captivi ducentur in omnes gentes. Haec duo mala evenerunt ibi scilicet caecitas cordis, et dispersio captivitatis. Quae loco praescripto continuat concessio prophetica, dicendo: Obscurentur oculi eorum, ne videant et dorsum eorum semper incurva (Psal. LXVIII), et utrumque Evangelio Christi bonum est. Si enim videres, id est in Christum credidisses, Baptismum et circumcisionem commiscuisses, sicut facere volentes pauci illi, qui ex populo tuo conversi, et sanati, id est baptizati sunt in initio Christianitatis, seditiones Evangelii praedicatoribus excitaverunt, sedensque in civitatibus tuis dorso erecto, si non esses incurvatus, pro arbitrio tuo velles praedicari, et nonnisi circumcisum gentilem patereris admitti: atque hoc pacto nec mihi, nec tibi Christus esset, nec mihi nec tibi Evangelium prodesset. #### JUD. Malis meis insultas, non recogitans quia scriptum est: Cum converterit Dominus captivitatem plebis suae, exsultabit Jacob, et laetabitur Israel (Psal. XIII). ####  |