| #### CAPUT 2 |

| #### ####
| #### “Et audivi [vidi] angelum fortem praedicantem voce magna: Quis est dignus aperire librum, et solvere signacula ejus.” |
#### #### Angelus iste fortis ita praedicans voce magna sanctorum antiquorum anhelans exspectationem, magnumque desiderium significat, de quibus in Evangelio Dominus: ####
| #### “Multi, inquit, prophetae et justi voluerunt videre quae vos videtis, et non viderunt (Matth. XIII).” |
#### #### Et Apostolus ad Hebraeos enumeratis patribus: ####
| #### “Juxta fidem, inquit, defuncti sunt omnes isti non acceptis repromissionibus, sed a longe eas aspicientes et salutantes, et confitentes quia peregrini et hospites sunt super terram (Hebr. XI).” |
#### #### Et infra: ####
| #### “Et hi omnes, inquit, testimonio fidei probati inventi non acceperunt repromissionem, Deo pro nobis aliquid melius providente, ut ne sine nobis consummarentur (ibid.)” |
#### #### Nimirum exspectatio et illa a longe illorum salutatio atque confessio, magnus erat magni desiderii clamor, qualem hic in ista visione significari decuit, magna voce angeli fortis fortiter praedicantis. Exempli gratia: illi de quibus novissime dixit, omnes testimonio fidei probati non acceperunt repromissiones. Legebant quod in uno eorum scriptum est de Filii Dei incarnatione: ####
| #### “Ecce virgo concipiet et pariet filium, et vocabitur nomen ejus Emmanuel (Isa. VII).” |
#### #### Ac deinceps: ####
| #### “Parvulus natus est nobis, filius datus est nobis; et factus est principatus super humerum ejus, et vocabitur nomen ejus Admirabilis, Consiliarius, Fortis Deus, Pater futuri saeculi, Princeps pacis (Isa. IX).” |
#### #### Et in alio de divina ejusdem nativitate: ####
| #### “Dominus dixit ad me: Filius meus es tu, ego hodie genui te (Psal. II).” |
#### #### Item de ejusdem passione: ####
| #### “Vere languores nostros et peccata nostra ipse portavit; disciplina pacis nostrae super eum, et livore ejus sanati sumus. Sicut ovis ad occisionem ductus est, et sicut agnus coram tondente se obmutescet, et non aperiet os suum (Isa. LIII).” |
#### #### Et in alio: ####
| #### “Foderunt, inquit, manus meas et pedes meos (Psal. XXI).” |
#### #### Item de ejusdem resurrectione: ####
| #### “Venite et revertamur ad Dominum, quia ipse cepit et sanabit nos; percutiet, et curabit nos. Vivificabit nos post duos dies, in die tertia suscitabit nos et vivemus in conspectu ejus (Ose. VI).” |
#### #### Et in psalmo: ####
| #### “Ego dormivi et soporatus sum et exsurrexi (Psal. III);” |
#### #### et item: ####
| #### “Exsurrexi et adhuc sum tecum (Psal. CXXXVIII).” |
#### #### Item de ejusdem ascensione: ####
| #### “Quoniam elevata est magnificentia tua super coelos (Psal. VIII).” |
#### #### Et iterum: ####
| #### “Ascendit Deus in jubilatione, et Dominus in voce tubae (Psal. XLVI).” |
#### #### Et alibi: ####
| #### “Dixit Dominus Domino meo, sede a dextris meis (Psal. CIX).” |
#### #### Item de adventu vel dato Spiritus sancti. ####
| #### “Et erit in novissimis diebus, effundam de spiritu meo super carnem, dicit Dominus, et prophetabunt filii vestri et filiae vestrae (Joel II).” |
#### #### Et in alio: ####
| #### “Effundam super vos aquam mundam, et mundabimini ab omnibus inquinamentis vestris, et dabo vobis cor novum, et spiritum novum ponam in medio vestri (Ezech. XXXVI);” |
#### #### sive, ut subinde ait, ####
| #### “et spiritum meum ponam in medio vestri (ibid.).” |
#### #### Item de vocatione gentium et abjectione Judaeorum: ####
| #### “Vocabo non plebem meam, plebem meam; et non misericordiam consecutam, misericordiam consecutam (Rom. IX; Ose. II).” |
#### #### Et in alio: ####
| #### “Populus quem non cognovi servivit mihi, in auditu auris obedivit mihi. Filii alieni mentiti sunt mihi, filii alieni inveterati sunt (Psal. XVII).” |
#### #### Item de judicio ejusdem: ####
| #### “Dominus ad judicium veniet cum senioribus populi sui (Isa. III).” |
#### #### Et alibi: ####
| #### “Domine, exaltetur manus tua, et non videant; videant, et confundantur zelantes populi, et ignis hostes tuos devoret (Isa. XXVI).” |
#### #### Haec, inquam, legebant et multa his similia, quia omnis fere Scripturarum plenitudo circa septem haec versatur mysteria, et desiderantes atque suspirantes videre illorum adimpletionem, dicebant: ####
| #### “Quis est dignus aperire librum et solvere signacula ejus?” |
#### #### Circumspiciebant animo omne semen Israel, videbant quotidie nascentes et morientes, perpendebant vivos et commemorabant mortuos, et nullus omnino tantus erat vel talis apparebat, qui solveret haec septem signacula, id est in quo vel per quem implerentur tot et tanta haec mysteria. Hoc est quod sequitur: ####  |