| #### CAPUT II. Quod adventum Christi circa quem omnis versatur intentio septem recapitulet periochis et cunctas partes adversas mystice sub novem designet regnorum sive provinciarum nominibus Babylonis, Moab, Damasci, Egypti, Duma, Arabiae, vallis Visionis Tyri et jumentorum austri, poenas impiorum oneris nomine significans. |

| #### #### (CAP. I.) Primo, ut materiam ejus quasi brevi tabella depingamus, illud dicendum est, quia Christi adventum septem recapitulat periochis, circa quem omnis versatur spiritus prophetici intentio, quippe quem exspectabat hic, quem expectabant omnes sancti ab origine mundi. Prima est, quam contra interfectores ejus zelo justi doloris vehementissimo invehitur, quam acerrime, vae, inquiens, genti peccatrici, populo gravi iniquitate. Ac deinceps: Audite verbum Domini, principes Sodomorum; auribus percipite legem Dei nostri, populus Gomorrhae. Secunda ab eo quod ait: Cantabo dilecto meo canticum patruelis mei vineae suae (Isa. V). Tertia ab eo quod ait: in anno quo mortuus est rex Ozias, vidi Dominum sedentem super solium excelsum et elevatum, et ea quae sub eo erant implebant templum (Isa. VI). Quarta ab eo quod ait: Primo tempore alleviata est terra Zabulon, et terra Nephtalim, et novissimo aggravata est via maris trans Jordanem Galilaeae gentium (Isa. IX). Quinta ab eo quod ait: Et egredietur virga de radice Jesse, et flos de radice ejus ascendet (Isa. XI). Hinc onera novem continuantur, onus Babylonis, onus Moab, onus Damasci, onus Aegypti, onus Duma, onus in Arabia, onus vallis Visionis, onus Tyri, onus jumentorum austri. Sub istis nominihus universi Christi, et civitatis ejus coelestis Hierusalem adversarii condemnantur, singulisque onus judicii gravissimumque iniquitatis eorum talentum superponitur. Nam Ecclesia quam impugnant, decima est. Sub eadem specie in Evangelio factum est, et dictum est: Nonne decem mundati sunt, et novem ubi sunt? Non est inventus qui rediret, et daret gloriam Deo, nisi hic alienigena (Luc. XVII). Unus iste idemque decimus, unius fidei Ecclesia est. Denarius quippe numerus, quod melius arithmetici noverunt, secunda unitas est. Novenarius autem multitudo est, ex opposito unitatis turba est. Cui si addatur unum, statim fit unitas, quia sicut jam dictum est, denarius secunda unitas est. Sic plane multis et diversis adversariis, si una inferatur fides, una fiunt Ecclesia. Ad instructionem hujus unius plura deinde propheta locutus, sextam tandem facit recapitulationem, dicendo: Consurge, consurge, induere fortitudinem brachium Domini (Isa. LI). Septima sic incipit: Surge, illuminare, Hierusalem, quia venit lumen tuum, et gloria Domini super te orta est (Isa. LX). Nunc praevio ipso cui intendimus sempiterni luminis candelabro, templum hujus Scripturae ingredimur, non cuncta historica, aut cuncta moralia quae in eo continentur, sed sola fidei Christi testimonia scrutantes, juxta quod in toto hoc opere propositum habemus. ####  |