| #### CAPUT 3 |

| #### #### Et habitabitur Hierusalem rursum in loco suo in Hierusalem et salvabit Dominus tabernacula Juda sicut in principio, ut non magnifice glorietur domus David, et gloria habitantium Hierusalem contra Judam. Quamvis universitas electorum una sit Hierusalem, unus sit Juda, et una domus David, tamen hoc loco distinctionem Judae et Hierusalem sive domus David, Scriptura nos quaerere compellit, et invenire vel demonstrare, quando, ubi et quomodo domus David et gloria habitantium Hierusalem, magnifice contra Judam gloriata sit. Ergo domum David et habitantes Hierusalem eos intelligimus qui ex Judaeis in Christum crediderunt. Judam autem eos qui ex gentibus conversi sunt. Nimirum in Actibus apostolorum habemus quando et quomodo credentes ex Judaeis, contra illos, qui ex gentibus crediderunt, magnifice gloriati sunt. Quare, inquiunt, introisti ad viros praeputium habentes, et manducasti cum eis? (Act. XI.) Introierat enim ad Cornelium, et eos, qui cum eo erant, quoniam super eos Spiritus sanctus ceciderat, jusserat eos baptizari in nomine Jesu Christi. Itemque descendentes quidam de Judaea docebant fratres apud Antiochiam, quia nisi circumcidamini secundum morem Mosi, non potestis salvi fieri, facta est seditio non minima, Paulo et Barnabae adversum illos (Act. XV). Nonne hoc erat domum David, et habitantes Hierusalem contra Judam, id est credentes ex circumcisione contra credentes ex praeputio magnifice gloriari? Paulus apostolus in Epistola ad Romanos (Rom. II) in eo totus consistit, ut excludant ejusmodi gloriationem Judaei, non per legem factorum, sed per legem fidei, et ecce in hoc conflictu, non domui David, sed Judaei, id est non Judaeo credenti sed Graeco fideli justitia victoriam concessit. Ait ergo: Et salvabit Dominus tabernacula Juda, sicut in principio, id est Ecclesiam confitentium sibi salvabit, non per legem factorum, videlicet circumcisionis et caeremoniarum, sed per legem fidei, per quam salvatus est et Abraham in principio. Quid enim Scriptura dicit? Credidit Abraham Deo, et reputatum est illi ad justitiam (Gen. XVIII; Rom. IV). Quomodo reputata est illi fides ad justitiam? In circumcisione, an in praeputio? Non in circumcisione, sed in praeputio, nondum enim erat circumcisus. Hoc modo fiet, quod praemisit, et habitabitur Hierusalem rursum in loco suo in Hierusalem. Hierusalem, inquit, habitabitur in Hierusalem, id est universitas electorum pacem habebit cum Deo, scilicet peccatorum remissionem, quae pax significatur nomine Hierusalem. Quod autem dicit rursus, nonnihil attinet ad rem, quia videlicet olim habitare coeperat in illo loco paradiso deliciarum, videlicet in Adam, in quo sicut omnes peccaverunt, ita omnes in eo positi illic, omnes inde in eo projecti sunt. Unde apud Isaiam dicitur eidem Hierusalem: Filii tui projecti sunt, dormierunt in capite omnium viarum, sicut bestia illaqueata, pleni indignatione Domini, increpatione Dei tui (Isa. V). ####  |