| #### CAPUT XIV. Tunc excelsa Libani cecidisse, cum Herodes alienigena regnaret, templumque subversum de novo aedificaret. |

| #### #### Ut taceam de gentium saltu, cujus condensa ferro tunc temporis Romani imperii passim subvertebantur, et subversa fuerant, ita ut totus jam sub illo imperio sileret mundus, quando flos iste de virga vel radice Jesse ascendit excelsa Libani, sive ipse Libanus. Quomodo ceciderunt circa hujus floris ascensum? Summum Libani verticem, ipsum intellige templum, quia scriptum est in Zacharia propheta: ####
| #### “Aperi, Libane, portas tuas, ut comedat ignis cedros tuos (Zach. XI).” |
#### #### Ipsas autem cedros vel excelsa Libani principes gentis, quorum gloriae caput erat templum ipsum, quo augustius in mundo nullum fuit. Quomodo Libanus iste cum excelsis suis tunc cecidit, vel cadere coepit? nimirum magni et irrecuperabilis casus ejus initium illud dicere non dubitaverim quod Herodes, quo regnante, ceciderat magnum excelsum regiae dignitatis, ablatum quippe fuerat sceptrum de Juda, et dux de femoribus ejus. Herodes, inquam, homicida multipliciter, imo et parricida, tyrannus, non rex, templum vetus quod reversi de Babylonia filii transmigrationis aedificaverunt, et victores Machabaei purificaverunt, post sexcentos annos deposuit, et aliud condidit. Unde illi hujusce operis praesumptio? Nunquid illud opus stare debuit aut placere Deo potuit? Si David fidelis de tribu Juda rex inventus et electus secundum cor Dei, domum Domino aedificare non debuit, dicente illi Domino: ####
| #### “Non aedificabis domum nomini meo, eo quod sis vir bellator, et multum sanguinem fundens (I Par. XXVIII),” |
#### #### quomodo iste non qualiscunque sanguinis effusor, verum etiam filiorum atque uxorum occisor, et domesticorum sive amicorum furialis interemptor, domum debuit aedificare Domino? Non igitur mirum quod ab impio factum de rapinis atque spoliis regionum ad tam miserabile tamque horribile pervenit excidium, quo post Christi passionem constat illud per Romanos irrecuperabiliter esse exterminatum. Hoc interim dictum sit quod tunc Libanus cadere coepit, quando Herodes templum vetus deposuit, et aliud condidit, majus quidem, et duplo majus quam fecerant filii transmigrationis, sed hoc fecit, gloriam quaerens suam, non Dei. ####  |