| #### VERS. 14, 15. |

| #### #### Stultus verba multiplicat. Ignorat homo quid ante se fuerit: et quid post se futurum sit, quis ei poterit indicare? Labor stultorum affliget eos qui nesciunt in urbem pergere. Aut generaliter de omnibus stultis qui ignorent Deum, aut specialiter de haereticis disputat. Lege Platonem, Aristotelis evolve versutias, Zenonem et Carneadem diligentius intuere, et probabis verum esse quod dicitur: Labor stultorum affliget eos. Veritatem quidem illi omni studio quaesierunt, sed quia non habuerunt ducem et praevium itineris, et humanis sensibus rati sunt se comprehendere posse sapientiam, ad civitatem minime pervenerunt, de qua in psalmo dicitur: Domine, in civitate tua imaginem eorum ad nihilum rediges (Psal. LXXII). Omnes enim umbras, diversas, diversas imagines atque personas, quas sibi in variis dogmatibus induerunt, in urbe sua Dominus dissipabit. De qua et alibi scribitur: Fluminis impetus laetificat civitatem Dei (Psal. XLV); et in Evangelio: Non potest abscondi civitas super montem posita (Matth. V); et in Isaia: Ego civitas firma, civitas quae oppugnatur. Siquidem hanc veritatis et sapientiae civitatem, cum firma sit et robusta, omnes et sapientes saeculi et haeretici impugnare conantur. Et quod de philosophis diximus, hoc etiam de haereticis sciendum, quod frustra laborent et affligantur in studio Scripturarum, cum ambulent in deserto, et civitatem invenire non valeant. De quorum errore et Psalmista commemorat dicens: Erraverunt in solitudine, viam civitatis habitaculi non invenerunt (Psal. CVI). ####  |