| ### Rupertus Tuitiensis ### HYMNUS SIVE ORATIO RUPERTI AD SANCTUM SPIRITUM ###  |

| #### CAPUT UNICUM |

| #### #### Cujus mentionem facit in libro duodecimo, qui decantari potest sicut et hymnus ille: Veni, Creator Spiritus, etc. #### Deus meus et Dominus, Tu es, o sancte Spiritus, Arma mea, scutum meum, Veni in adjutorium, Tu Patris indulgentia, Tu vera Christi charitas, Ex te fuit consilium Salvationis hominum Traxisti de coelo Deum, In uterum femineum. Tu es amor, per quem Deo Conjuncta est nostra caro. Fecisti domum corporis In matre Filio Dei, Septem columnis editam Per septiformem gratiam. Virga Jesse flos ortus est Super quem requiesceres. Cum tuis septem oculis Unus lapis apparuit. Tot cornibus, tot oculis Praemuniens Agnum Dei. Opponis hunc in praelio Urso, leoni, colubro. Et sicut mori voluit, Nos quoque doces commori, Dum vivos aqua sepelis, O artifex mirabilis, Pro sepulturae triduo Fit trina rei mersio, Ut mortuus obruitur, Ut resurgens egreditur, O Deus, nostris auribus Audivimus, Patres nostri Opus, quod operatus es, Annuntiaverunt nobis. Dum processisti igneis In linguis a throno Dei, Ut terra coelum fieret, Ut dii essent homines. Tonant ergo miraculis, Verbis pluunt coeli novi. Quam terra bibens pluviam Novam concepit gratiam Inde per orbem geniti Adoptionis filii, Abba Pater in te Deo Clamamus, sancte Spiritus. Magnae sunt istae, Domine, Tuae misericordiae Quae spem meam reficiunt Ut invocem nomen tuum. O fidei signaculum, Advocate fidelium, Lux ignis et fons luminis, Audi vocantem et veni, Vides vim mei frigoris, Scis glaciem mei cordis, Sed aspira, Paraclete, Si flaverit fluent aquae, Mel optimum, vinum bonum, Hoc vile reple vasculum, Et erit vas in gloria, Quanquam testa sit lutea Ignis Dei quo angelus, Et qui homo est et Deus. Stans juxta aram, aureum Repleverat thuribulum, Purifica preces meas, Incensa mea concrema, Ut ascendat ante Deum Fumans odor aromatum, Da oculos ut videam In maxilla Leviathan, Foramen armillae Dei, Maria per quod exiit. Dux bone, praebe validum Compunctionis gaudium Quo castra poenitentium Regno Dei vim faciunt, Te duce Patris facies Et Filii videnda est, Et tu ab illis profluus Fons vitae pacis fluvius. Et nunc tibi pio Deo Et pio sit laus Domino, Et gratiarum actio, Cum Patre et cum Filio. Amen. ####  |