| #### CAPUT VII. De mensuris ejusdem templi, quid sit mystice. |

| #### ####
| #### “Domus autem quam aedificabat rex Salomon Domino, habebat sexaginta cubitos in longitudine et viginti cubitos in latitudine, et triginta cubitos in altitudine.” |
#### #### Haec mensurarum distinctio, tam pulchra, quam mystica est. Nam templi praedicti inhabitator, Deus Dei Filius ipse est, per quem et senario dierum numero, cuncta opera sua condidit Pater Deus, et per quem in monte Sina decem praecepta legis scripsit in tabulis idem Deus, vel Dei digitus. Ergo templi hujus longitudo pulchre sexaginta cubitorum est, qui numerus ex senario et denario per latitudinem conficitur, ut erubescat Cerinthus, vel omnis haereticus, quicunque asserere ausus est, quod templum hoc Maria Virgine non fuerit longius, id est, quod ex Maria sumpsit initium Christus. Porro latitudo viginti cubitorum, habitantem atque diffusam in isto templo, significat charitatis amplitudinem. Hic nempe numerus, id est, vicenarius, in decenno limite binarius est. Dixit autem iste quia in duobus praeceptis, scilicet in dilectione Dei et in dilectione proximi, universa lex pendet et prophetae (Matth. XXII). Igitur latitudo haec templi manufacti perfectio est geminae dilectionis plenariae, permanentis in illo templo non manufacto Dominici corporis. Nam et Patrem diligit et nos, quibus per carnem proximus factus est, et usque ad mortem dilexit. Siquidem de dilectione Dei Patris dicit: ####
| #### “Sed ut cognoscat mundus quia ego diligo Patrem, et sicut mandatum dedit mihi Pater, sic facio (Joan. XIV).” |
#### #### De dilectione autem, qua nos diligit, cum dixisset: ####
| #### “Hoc est praeceptum meum, ut diligatis invicem,” |
#### #### continuo subjunxit, ####
| #### “sicut dilexi vos (Joan. XV).” |
#### #### Et quasi quaereremus quomodo vel quantum dilexisti nos: ####
| #### “Majorem, ait, hac dilectionem nemo habet quam ut animam suam ponat quis pro amicis suis (ibid.).” |
#### #### Vos amici mei estis. Tandem altitudine cubitorum triginta, quid pulchrius, gloriosius, magnificentius? Denique tricenarius numerus ipse est in deceno limite ternarius. Et quis fidelium nesciat quia pulcherrima Dominici corporis fabrica usque ad praecelsam sanctae Trinitatis gloriam alta est? Si quidem Dominicus homo , una ex tribus, una, inquam, in Trinitate persona est. Nec enim quia geminae gigas substantiae, quia Deus et homo est, idcirco etiam duarum personarum Christus est, sed idem Deus et homo, una eademque persona est. Igitur altitudo templi triginta cubitorum est, quia Dominicus homo in altissima sanctae Trinitatis gloria est. Sciendum tamen quia terna erant in templo laquearia. Prima videlicet post triginta cubitos a pavimento. Secunda post cubitos sexaginta contra summitatem porticuum. Tertia post cubitos centum viginti, in summitate totius domus. ####  |