| #### CAPUT V. De quatuor temporum jejuniis. |

| #### #### Inter caeteras hebdomadae ferias, quarta et sexta feria maxime jejuniis ideo deputantur, quia Dominicae passionis memoria prae aliis insignitae sunt. Quarta namque feria Dominus a Juda traditore venditus, et sexta a Judaeis crucifixus est (Matth. XXVI). Itaque et per singulas Dominicas proprias Evangeliorum et Epistolarum lectiones habent, et jejuniis, litaniis atque abstinentiis poenitentium magis idoneae judicatae sunt; ut quibus diebus innocens Dominus venditus, et pro servis suis passus est, servus peccator fleat et jejunet, et lectionem sanctam, quae est animae pabulum, solemnius audiat. Quapropter quatuor temporum jejunia per easdem ferias celebrari instituta sunt, addita Dominicae sepulturae die, scilicet Sabbato, ut tres dies jejunii sint, quatenus trium mensium cujusque temporis temperiem bonam, trium dierum, quibus jejunamus, salubri commercio impetremus, et pro mense diem unum Domino offerentes, tranquillam et quietam hanc vitam sub elementis mundi, a spiritualibus nequitiis (Ephes. VI), et ab acrearum malignitate tempestatum peragamus. ####  |