| #### CAPUT XXVI. De ira Dei magna, quae sit. |

| #### #### Quid illa visitatione justius? quid illo gladio durius: Gladius namque durus et grandis et fortis, magna est ira Dei, quam iste Leviathan generi humano, et illi praecipuae genti, quae verbum promissionis acceperat, superaddere voluit, ut auferretur illi misericordia, et non fieret quod promissum fuerat. Unde animadvertere promptum est, valde justum esse, ut et ipse serpens antiquus et omnia capita ejus, omnes omnino impii, qui dicuntur et sunt membra diaboli vel corpus, gladium durum, gladium grandem et fortem, id est magnam Dei subeant iram, quoniam hanc ipsi superaddere voluerunt electis Dei, parvam, ut jam dictum est, sustinentibus iram. Perpulchrum simulque terrificum est illic perspicere sensum hujusmodi, ubi dicit Spiritus in Apocalypsi Joannis: ####
| #### “Vae terrae et mari, quia descendit diabolus ad vos, habens iram magnam!” |
#### #### (Apoc. XII.) Subaudire namque decet ad comparationem sive relationem minoris irae, de qua jam dictum est, magnam esse, vel dici illam quam habet diabolus iram; siquidem et ratio docet, et Aristotelici quoque volunt, parvum et magnum non absolute, sed relatione vocabula quantitatis esse, ut, verbi gratia, cum dicitur, mus magnus, et mons parvus, respectu aliorum dici intelligitur, quia parvus mons respectu montis majoris, et magnus mus sine dubio respectu minoris muris enuntiatur. Cum igitur dicit: ####
| #### “Vae terrae et mari quia descendit diabolus ad vos, habens iram magnam.” |
#### #### Terrae et maris nominibus, omnes impios significans, pulchre subintelligitur parva ira, quae finem accepit, et quam omnes electi pertransierunt talia passi, qualia possunt intelligi per illud Dei dictum: ####
| #### “Quia ego iratus sum parum (Zach. I).” |
#### #### Diabolus namque magnam habet iram super se positam, scilicet irrevocabilem damnationis aeternae sententiam, et illam importat terrae et mari, id est omnibus impiis. Qui cum Deus fuisset suis ####
| #### “iratus parum, ipsi addiderunt in malum,” |
#### #### ut auferrent illis misericordiae spem, ut inferrent illis oblivionem Dei. Vae illis quia diabolus, qui habet iram magnam communicat eis, ut habeant ipsi quod addiderunt, sive addere voluerunt electis Dei! ####  |