| #### CAPUT XI. Praeter Zachariam, Elisabeth, Simeonem et Annam prophetissam, multos fuisse qui adventum Christi exspectarint. |

| #### #### Qualis putas tunc mens habitis justis animabus erat? Quos autem illius temporis justos esse dixerim, nisi illos qui fidem et spem sive exspectationem habebant promissionis ad Abraham, promissionis ad David, juramenti ad Abraham, juramenti ad David, qui videlicet David fidelis, Deum fortiter tenens, ####
| #### “miserere mei,” |
#### #### dixit, ####
| #### “ut justificeris in sermonibus tuis, et vincas cum judicaris?” |
#### #### (Psal. L.) Talium unus vel notissimus de tempore illo Simeon nobis exstitit, qui in hac fide declamando et requirendo veritatem Dei, veritatem promissionis, in qua Deus major homine, sponte hominibus juravit, responsum accipere meruit non visurum se mortem, nisi prius videret Christum Domini (Luc. II). Nunquid illo tempore solus promissionis ejusdem Simeon exspectator exstitit? Erant utique et Zacharias et Elisabeth ambo justi, erat et Anna prophetissa, erant et Joseph et Maria (ibid.). Dicam adhuc: Nunquid quia solos istos notos nobis Evangelium fecit, nullus praeter istos erat, qui exspectaret fidem et victoriam Dei, ut in sermonibus suis justificaretur, et vinceret cum judicaretur? Utique, quamvis Herodianae malitiae nubes horrida coelum obscuraret, non paucae in coelo erant stellae, luminis ejusdem claritate fulgentes, ejusdem fidei pulchritudine lucentes et promissionis effectum suspirantes, clamabant animae multae, quatenus in sermonibus suis verax et fidelis Deus appareret. Existimo quod mulier illa in utero habens, ut saepe dictum est, nullo unquam tempore magis parturiendo clamaverit, nunquam magis ut pareret, cruciata fuerit (Apoc. XII). Noli autem viventes in cor pore fideles illius temporis homines solos debere intelligi corpus illius quam dicimus mulieris in utero habentis, imo universa dierum vel saeculorum Ecclesia, quando erit ab origine mundi progenita omnis multitudo animarum fidelium, tam in carne degentium quam deposito carnis onere apud inferos beatam spem exspectantium, hujuscemodi desiderii clamores emittebat, et haec universitas propter unam eamdemque exspectationem, una mulier in utero habens existebat. ####  |