| #### CAPUT IX. Quae fuerit intentio ejusdem prologi. |

| #### #### De intentione jam dicendum est. Intentio Scripturae hujus est, templum illud quod erat Hierosolymis sanctum ac legitimum asserere, ac Domino placitum. Et illum fuisse locum orationis solum, quem Deus elegit, in quo illi oporteret sacrificari. Causa postulabat tunc scribere illis, qui per Aegyptum erant Judaeis cum intentione hujusmodi; siquidem Onias, ut supra jam dictum est, fugiens in Aegyptum ad Ptolomaeum Philometorem, volensque memoriam et gloriam aeternam sui relinquere, petivit a Ptolomaeo rege et regina Cleopatra licentiam, quatenus templum aedificaret in Aegypto simile Hierosolymorum, et hoc impetrato atque peracto, levitas atque sacerdotes de genere suo constitueret, confidens in prophetia Isaiae, qui ante ducentos annos praedixerat, quod altare Domini deberet esse in terra Aegypti. De illo templo contingebat seditiones excitari inter Judaeos, qui erant in regione Judae, et eos qui per Aegyptum, et ante Oniam, et cum Onia discesserant, alii captivi, sicut jam supradictum est, abducti, alii sponte opulentia locorum et Ptolomaei munificentia invitati. Samaritae quoque temporibus Alexandri Macedonis, templum super Garizim montem construxerant auctoribus Sanaballar satrapa, et genero ejus Manasse fratre Jaddi pontificis Hierosolymitani, sicut Josephus plenius scribit. Contigebat ergo, propter templa seditiones excitari, ita ut coram regibus quoque certarent, dicentibus Judaeis de regione Judaea, secundum legem Moysi templum se construxisse in Hierosolymis, Samaritis in Garizim. Porro, hi qui per Aegyptum erant, suum defendebant, vel praeferre contendebant templum quasi testimonio propheticae auctoritatis, nimirum male intellecta verbi veritate, longeque facti a sensu vel sententia tantae prophetiae. Causa igitur, sicut jam dictum est, postulabat, ut scriberent Judaeis, qui erant per Aegyptum, de his quae circa templum in Hierosolymis manifesta Dei virtute facta sunt, hanc habentes intentionem, quatenus constaret templum illud sicut antiquum, ita et solum esse legitimum. Templa autem caetera sive in Garizim, sive in Aegypto per praevaricationem esse constructa, testante Danielis visione prophetica, qua dictum est: ####
| #### “Filii quoque praevaricatorum populi tui extollentur, ut impleant visionem, et corruant (Dan. XI).” |
#### #### Oniam quippe et qui cum eo fuerunt, significat quos idcirco filios praevaricatorum dicit, quia legem Domini reliquerunt, volentes in alio loco, praeterquam jussum erat, Deo victimas immolare. Extollentur, ait, in superbiam et visionem, hoc est, propheticam veritatem se implere jactabunt. ####  |