| #### CAPUT 16 |

| #### ####
| #### “Et filios ejus interficiam in mortem.” |
#### #### Filii ejus haereticae mulieris, imitatores ejus sunt. Horum interfectionis aeternae damnationis similitudo, nihilominus in interfectione filiorum illius Jezabel notissima est. Prius Ochozias filius ejus qui regnavit pro patre suo, cecidit per cancellos coenaculi sui quod habebat in Samaria, et aegrotavit ac mortuus est. Joram fratrem ejus, cum regnaret pro eo, interfecit Jehu. ####
| #### “Tetendit arcum manu et percussit eum inter scapulas, et egressa est sagitta per cor ejus, statimque corruit in curru suo (IV Reg. IX).” |
#### #### Sed et septuaginta viros omnes filios regis, sive ex ipsa Jezabel, sive ex aliis conjugibus, mandante Jehu occiderunt optimates civitatis, apud quos nutriebantur (IV Reg. X). Ochoziam quoque filium filiae Jezabel regem Juda qui venerat ad visitandum Joram, occidit Jehu et fratres ejus quadraginta duos viros. Interroganti namque Jehu cum invenisset eos et dicenti: ####
| #### “Quinam estis vos? responderunt: Fratres Ochoziae sumus, et descendimus ad salutandos filios regis et filios reginae. Qui ait: Comprehendite eos vivos. Quos cum comprehendissent vivos, jugulaverunt eos, et non reliquit ex eis quemquam (ibid.).” |
#### ####
| #### “Sed et Athalia mater Ochoziae videns mortuum filium suum surrexit et interfecit omne semen regium qui utique filii, id est, abnepotes Jezabel erant. Unum Joas filium Ochoziae furata est soror ejusdem Ochoziae de medio filiorum regis, cum interficiebantur (IV Reg. XI).” |
#### #### Perspicuum est ergo poenam universam, quae in hanc mulierem, imo in omnem haereticam doctrinam decernitur, in illius Jezabel exemplum decerni, ut justa sit illi poena similis, cui sese in culpa similem fecit. Longum nimis, est singulis, juxta similitudinem praescriptam, partibus immorari, qualiter omnis anima haereticae doctrinae magistra mittatur in lectum ad virum suum, imo adulterum diabolum, et quali in tribulatione sint futuri, qui cum illa moechantur, id est, illam imitari delectantur, qualiter filii ejus interficiantur in mortem, id est, ita interficiantur, ut semper in morte versentur, simulque corpore et anima crucientur. Caetera prosequamur. ####  |