| #### CAPUT XXXIV. Quare in corripiendo homine quantitas plagarum quadragenarium non debeat excedere numerum, et de quadragenario jejunio Domini. |

| #### #### (CAP. XXV.) Si fuerit causa inter aliquos, et interpellaverint judices, quem justum esse perspexerint, illi justitiae palmam dabunt. Quem impium, condemnabunt impietatis. Sin autem eum qui peccavit, dignum viderint plagis, prosternent, et coram se facient verberari. Pro mensura peccati erit, et plagarum modus: ita duntaxat, ut quadragenarium numerum non excedat, ne faede laceratus ante oculos tuos abeat frater tuus. Plagarum virgarum medicamentum scimus esse culparum, quae non ad mortem sunt, quo scilicet et praeterita culpa diluatur, et de futuro peccandi cupiditas metu poenae expertae reprimatur. Nam et idcirco in Ecclesiastica disciplina improbos et duros ac superbos vel inobedientes, verberum vel corporis castigatione in ipso initio peccati coercere debemus, scientes scriptum: Stultus verbis non corrigitur (Prov. XXIII). Et iterum: Percute filium tuum virga, et liberabis animam ejus a morte (ibid.). Sed quare secundum hanc legem quantitas plagarum quadragenarium non debet excedere numerum? Quare prostrato homine sub tot ictibus plagarum foedum esse debuit pupillo illi, non satiari numero tot plagarum? Videlicet, quia simul omnes ipsi peccaverunt in scelere vituli, quem fecit Aaron, et prostratus Moyses quadraginta diebus et quadraginta noctibus sub plagis jejuniorum satisfecit Domino pro reatu ipsorum: sic enim dicit: Et jacui coram Domino quadraginta diebus et noctibus (Deut. IX), sive et procidi ante Dominum, sicut prius quadraginta diebus et noctibus, panem non comedens, et aquam non bibens, propter omnia peccata vestra, quae fecistis contra Dominum, et exaudivit me Dominus etiam hac vice. Bene ergo in ipso fervore judicii, lex sancta miserationis memoriam facit, mira diligentia non immemores esse permittens delicti universalis sub omni poena singularis cujuslibet hominis, dum ejus tenentur lege numeri, quo ipsi alio vapulante, misericordiam consecuti sunt. Haec pietas legis Paulo quoque apostolo modice subvenit. Ait enim: A Judaeis quinquies quadragenas una minus accepi (II Cor. XI). Judices iniqui injuste judicatum, impie prostratum, ne voluptate caedis, vel delectatione crudelitatis toto viderentur permisso uti, parce quinquies verberaverunt, dum de quadragenario numero, quem transgredi non audebant, plagam unam jam lacerato corpori denudaverunt. Porro qui spiritualiter totam legem adimplevit, novus homo Jesus Christus, huic quoque parti legis in semetipso sic obtemperavit ut pro gula primi hominis, jejuniorum plagas sustinens, quadragenarium non excederet dierum numerum; nam consummatis illis, ecce accesserunt angeli et ministrabant ei (Matth. IV). Ubi usque hodie solemne est tam publicis quam privatis satisfactionibus hunc dierum indicere numerum, et ita sponte sua prostratos ac poenitentes legitime plagis abstinentiae coram Domino verberari. ####  |