| #### CAPUT XIII. Quod Dominus de quo ait: |

| #### ####
| #### “Stat ad judicandum,” |
#### #### Christus Jesus sit, de quo Stephanus: ####
| #### “Ecce, inquit, video coelos apertos” |
#### #### etc., et quod judicii ejus jam fuerit actus quo decalvatus est vertex filiarum Sion Romanis devastantibus. #### Stat ad judicandum Dominus, et stat ad judicandos populos. Dominus qui ascendit in coelum, qui sedet ad dexteram Dei, ipse stat ad judicandum. Nam hoc et protomartyr Stephanus testatur, cum dicit: Video coelos apertos, et Filium hominis stantem a dextris Dei (Act. VII). Cum haec diceret, jam ille stabat ad judicandum, et judicium imminebat illi concilio malignantium. Unde sequitur adhuc: Dominus ad judicium veniet cum senioribus populi et principibus ejus, id est contra seniores populi sui et principes ejus. Quare? Vos enim, inquit, depasti estis vineam meam, rapina pauperis in domo vestra. Hinc ergo contra vos litem propono, hinc ego judicium exigo. O seniores populi mei, o principes populi mei, vos vineam meam depasti estis, vos quod amplius est, rapinam pauperis in domum vestram comportastis. Nonne lex dicit: Ingressus vineam proximi tui, comede uvas quantum tibi placuerit, foras autem ne efferas tecum? (Deut. XXIII.) At vos vineam meam ingressi, ad agricolandum missos a me servos meos ut fructus afferrent, interfecistis (Matth. XXI), ut soli vineam meam depasceremini. Parum hoc fuit: misi ad vos unicum Filium meum, egenum et pauperem, et dixistis: Hic est haeres, occidamus eum, et nostra erit haereditas (ibid.). Ergo rapina pauperis in domo vestra; pauperem enim occidistis, ut vestra esset haereditas. Quare atteritis populum meum et facies pauperum commolitis, dicit Dominus exercituum (Isa. III), etc. O duri vindemiatores, quomodo vineam meam depascimini, atterendo et commoliendo facies pauperum? Videlicet nisi quid dederint in os vestrum, sanctificatis super eos bellum. Pauperes delinquentes publice arguitis atque confunditis, divitibus autem majora peccantibus, ne quidquam quidem facitis. Idcirco pauperem occidistis, ut vineam ejus usurparetis, ut pauperum spoliis tam atrociter abuteremini. Idcirco jam nunc audite sententiam Domini, o mulieres dominantes populi ejus, ut supra dixit: Nec enim pro viris ille vos computare dignatur, sed pro mulieribus, quoniam fluitis voluptatibus, et propter voluptates explendas, sic avare rapitis, ut nihil sit intolerabilius. Audite ergo, mulieres dominantes, mulieres luxu pariter, et sanguine fluentes: Et dixit Dominus: Pro eo quod elevatae sunt filiae Sion, et ambulaverunt extento collo, et nutibus oculorum ibant et plaudebant, ambulabant, et pedibus suis composito gradu incedebant, decalvabit Dominus verticem filiarum Sion, et Dominus crinem earum nudabit, etc. Quid enim, o auditores, o totius mundi senatores, quid impudentius istis filiabus Sion, filiabus, inquam, id est non viris, quod esse debuerant, sed fluxis mulieribus? Elevantur sedentes super cathedram Moysi, et ambulant extento collo, accipientes salutationes in foro, et amantes vocari ab hominibus Rabbi, et nutibus oculorum eunt, et plaudunt semper gestientes ad adulterium et incestum, utpote principes Sodomorum ambulant, et pedibus suis composito gradu incedunt, hypocrite dilatantes phylacteria sua, et magnificantes fimbrias, ita ut recte dicamus eis: Vae vobis, Scribae et Pharisaei hypocritae, qui similes estis sepulcris dealbatis quae a foris parent hominibus speciosa, intus vero plena sunt ossibus mortuorum et omni spurcitia (Matth. XXIII). Sic et vos a foris quidem paretis hominibus justi, intus autem pleni estis hypocrisi et iniquitate. Nonne ergo justissime decalvabimus verticem, et nudabimus crinem talium filiarum, talium muliercularum? Quomodo decalvabuntur? Ut perspicua sit omni mundo, tinea hypocritarum, auferemus eis pulchrum templum, praesides templi virtutes migrabunt, et nudas constituemus eas inter gladios Romanorum. In die illa auferet Dominus ornatum calceamentorum, et lunulas, et torques, et monilia, et armillas, et mitras, et discriminatia, periscelides, et murenulas, et olfactoriola, et inaures, et annulos, et gemmas in fronte pendentes, et mutatoria, et pallia, linteamina, et arcus, et specula, et sindones, et vittas, et theristra. Quid enim haec faciunt superducta corporibus muliercularum, nisi quod tela concupiscentiae viris injiciunt per fenestras oculorum? Sic nimirum quidquid Scribae et Pharisaei faciunt circa semetipsos, et circa splendidum templi cultum, ad nihil aliud valet, nisi ad subversionem intuentium. Auferet igitur illa Dominus quaecunque per praedicta mulierum ornamenta recte signantur, ne diutius scandalum faciant aspicientibus. Nam revera si permansissent ejusmodi filiae Sion cum omni civitatis et templi ornatu, scandalum non minimum fieret multis in Christum credentibus. Proinde decalvatis illis atque nudatis, Erit, inquit, pro suavi odore fetor, et pro zona funiculus, etc. Quantum enim prius fama Synagogae suavis erat, tanto et amplius nunc fetet, universa terra odorem ejus pessimum percipiente, pro zona vel cingulo sacro Aaron pontificis magni, longum in capite accepit funiculum captivitatis. Tandem ita concludit: Et desolata in terra sedebit. Scilicet ut quod prius faciebat, jam nullum ad appetitum sui Synagoga meretrix allicere possit. ####  |