| #### CAPUT 24 |

| #### #### CHRIST. Non confundo gentem tuam, sed ad veram te cupio pervenire gloriam; ut non glorieris in carne, sed in fide seminis Abrahae: una enim gens, et magna gens Abrahae promissa secundum seminis ejus fidem, dicente Deo: Faciamque te in gentem magnam (Gen. XII), subjungens: atque in te benedicentur omnes cognationes terrae (ibid.). Quid ergo tibi melius videtur: fide mori in gente, et cum gente tua parvula et captiva et dispersa, an per fidem in illa gente una, gente Abrahae magna, gente luminosa, in coelo conscripta secundum hoc dictum: Suspice coelum, et numera stellas, si potes; sic erit semen tuum? (Gen. XV). Ibi semen Abrahae, tanquam luna; ibi omnes sancti et electi, tanquam stellae, multitudo innumerabilis soli Deo numerata. Fac ut vis. Nam de circumcisione tua, juxta propositum ratione reddita, quod sit inutilis dico, sicut in initio dixi, quia ego baptizatus in nomine Patris, et Filii et Spiritus sancti, in fide seminis Abrahae peccatum exui primi patris veteris Adae, et gloriam assecutus sum adoptionis filiorum Dei, filiorum Abrahae. #### JUD. Si peccatum primi parentis Adae per baptismum tuum exuisti; quare moreris? nonne mors peccati est poena? si ergo tibi et non mihi peccatum illud remissum est, quare tu aeque ut ego moreris cum ipsa mors poena sit peccati, et peccatum efficiens fuerit causa mortis? ####  |