| #### CAPUT II. |

| #### #### Praemisso igitur versu: Deus, in adjutorium meum intende, Domine, ad adjuvandum me festina, tertio dicendum, ait beatus Benedictus (cap. 9), Domine, labia mea aperies, et os meum annuntiabit laudem tuam. Cur hoc, nisi quia Dominus ipse Filius hominis, cujus in persona resurgentis hoc sine dubio dicimus, extunc apertis labiis et ore suo, laudem sanctae Trinitatis annuntiare coepit, juxta illud quod in psalmo dicente patet. Exsurge, gloria mea, exsurge psalterium et cithara (Psal. LVI), cum respondisset: Exsurgam diluculo, protinus subjunxit: Confitebor tibi in populis, Domine, et psalmum dicam tibi in gentibus? (Psal. LVI.) Mutus enim fuerat, et ore clauso, labiisque non apertis steterat ante praesidem, ita ut miraretur praeses vehementer juxta illud: Ego autem tanquam surdus non audiebam, sicut mutus non aperiens os suum (Psal. XXXVII); itemque illud: Sicut ovis ad occisionem ductus est, et sicut agnus coram tondente se obmutuit et non aperuit os suum (Isa. LIII). Tempus quippe tacendi, et tempus loquendi (Eccle. III). Tempus tacendi finem accepit, et tempus loquendi initium sumpsit, cum illo jam dicto ipsius ad Patrem responso: Exsurgam diluculo. Propterea nos media nocte surgentes, et in illius horae contemplatione volens stare vigilantes, Spiritus sanctus (quo idem Pater plenus erat) subjungendus est, inquit, tertius psalmus, et Gloria. Vox namque ipsius resurgentis est psalmus ille, quem, si rite perpendas profecto animadvertis multum ad rem pertinere. Deprimit namque imprimis causam adversariorum malam, causam ipsius bonam et gloriosam, et deinde judicium et misericordiam, super adversarios judicium, super populum credentem misericordiam. Causa namque adversariorum mala haec est: Domine, quid multiplicati sunt, qui tribulant me? Multi insurgunt adversum me. Multi dicunt animae meae non est salus ipsi in Deo ejus (Psal. III). Causa ipsius bona et gloriosa haec est: Tu autem, Domine, susceptor meus es, gloria mea et exaltans caput meum (ibid.). Item: Ego dormivi et soporatus sum, et exsurrexi, quia Dominus suscepit me (ibid.). Deinde super adversarios judicium hoc est, cum tuba terrifica, quasi tuba belli, Non timebo millia populi circumdantis me, exsurge Domine, salvum me fac, Deus meus, quoniam tu percussisti omnes adversantes mihi sine causa, dentes peccatorum contrivisti (ibid.). Nam percussionem Judaeorum adversantium illi, percussionem corporum, ut taceam nunc de percussione animarum, et contritionem dentium, de quibus alibi dictum: Filii hominum, dentes eorum, arma et sagitta, et lingua eorum gladius acutus (Psal. LVI). Quis non audivit? Quis eversionem sive excidium gentis illius et principium, ignoravit. Porro super credentes haec est misericordia: Domini est salus, et super populum tuum benedictio tua (Psal. III). ####  |