| #### CAPUT XII. De animalium proprietatibus vel naturis, quae lex nominatim immunda decernit haberi. |

| #### #### Choerogryllus bestia spinosa major ericio. Struthio Graeco nomine dicitur, quod animal in similitudinem avis pennas habere videtur, de terra tamen altius non elevatur. Noctua dicitur, eo quod nocte circumvolet, eadem et nycticorax avis lucifuga. Larus ipse est gala, quae solet semper supersedere aquis. Bubo, a sono vocis nomen habet, avis feralis, onusta plumis, et in cavernis commorans. Mergus ab assiduitate mergendi vocata, avis nigra piscibus infesta. Ibis Nili fluminis avis, quae ventris fimum proprio rostro extrahit; haec serpentium ovis libenter vescitur. Onocrotalon Graeci vocant rostro longo, avis cygno similis, sed major. Porphyrion avis purpurei coloris, ut nomen significare videtur; alii autem albam, similem cygno, alii pellicanum esse dicunt. Fulicae similes magnitudine et colore cygnorum, duris et grandibus rostris, et in scopulis littorum commorantes. Has Latini diomedeas, Graeci herodios vocant. Choradrion avis alba tota, cujus interiora oculos caliginosos curant. Upupam Graeci vocant, quod stercori humano consideat, et fetenti pascatur fimo, avis spurcissima, cristis exstantibus, galeata, in sepulcris et stercoribus commorans. Attacus et ophimachus ignotae aves. Bruchus, locusta, quae necdum volat. Locusta, quod pedibus sit longis, velut hasta. Hanc Graeci tam maritimam quam terrestrem astagon dicunt. Mustela Graecum est, id est mus longa. Crocodilus animal quadrupes a croceo colore dictum, gignitur in Nilo. Migale ignota bestia, quam tamen similem camaeleonti ferunt. Camaeleon non habet colorem unum, sed diversa varietate est conspersus, ut pardus. Corpusculum vero camaeleontis ad colores quos videt, facillima conversione variatur. Stellio genus lacertae de colore nomen inditum habens. Est enim tergore pictus lucentibus guttis in modum stellarum. Lacerta reptile genus vocatum, quod brachium habeat. Talpa terrestre animal sine oculis, terram semper fodiens, quam Graeci aphalacam dicunt. Ad spiritualem sensum sermo nunc redeat. ####  |