| #### CAPUT VI. Aman exaltatum, et adorari jussum, etiam regnum ambiisse, et Mardochaeo propter servatum regem, inimicum factum fuisse. |

| #### #### Factum est quod futurum Deus praeviderat, scilicet rex Assuerus exaltavit Aman filium Amadati, qui erat de stirpe Agag, et posuit solium ejus super omnes principes quos habebat, cunctique servi regis, qui in foribus palatii versabantur, flectebant genu et adorabant Aman, sic enim eis praeceperat imperator. Nimia et indiscreta regis liberalitas, dum se provehere putat amicum fidelem, profecto contra semetipsum sustollit inimicum crudelem. Insuper et patris loco colimus eum, ait idem in epistolis, quas ad centum viginti septem provinciarum principes et duces transmisit. Stulta exaltatio, jubere hominem adorari, quod soli debetur Deo. Regibus tamen Persarum de more fiebat adoratio, quod superbiae regiae Persicum exemplum imitatus Alexander Magnus aliquandiu quidem sustulit, sed tandem ubi invidiam se superasse existimavit, non salutari, sed adorari se jussit. Acerrimus inter recusantes Calisthenes philosophus exstitit, quae res et illi et multis principibus Macedonum exitio fuit. Siquidem sub specie insidiarum omnes interfecti sunt, retentus tamen est a Macedonibus modus salutandi regis, exosa adoratione. Quid igitur de Persico regni fastigio, praeter nomen regium, defuit illi superbissimo? quod quidem insatiabilis ejus aviditas sceleratissime ambivit, sicut animadvertere licet ex libri prooemio in Vulgata, ut ait fidelis interpres Hieronymus, editione praescripto. Morabatur Mardochaeus in aula regis cum Gabatha et Thara eunuchis regis, qui janitores erant palatii. Cumque intellexisset cogitationes eorum, et didicisset quod conarentur in regem manus mittere, nuntiavit super eo regi, qui de utroque habita quaestione confessos duci jussit ad mortem. ####
| #### “Aman vero filius Amadati, Bugaeus erat gloriosissimus coram rege, et voluit nocere Mardochaeo et populo ejus, pro duobus eunuchis, qui fuerant interfecti (Esther. XII).” |
#### #### Ambiebat ergo regium quoque nomen, non contentus honore quamvis nimio, homo ingratus hominibus, inimicus Deo, qui propter hoc Mardochaeo nocere voluit, quia regis vitam praemuniendo servavit. ####  |