| #### CAPUT XVII. Responsio ad illos qui dicunt quod de singulis ordinibus multitudines ceciderunt, quoniam secundum illam sententiam beati Gregorii ex hominibus alii in illum et alii in illum ordinem sint assumpti, sive assumendi. |

| #### #### Dum haec dicit, scilicet ex hominibus alios in angelorum, alios in archangelorum numero deputari, alios inter supernas virtutes, alios inter coelestes potestates, alios inter principatus, alios inter dominationes, alios inter thronos, alios inter cherubim, alios inter seraphim accipere sortem suae vocationis, nonnulli solent asserere, quod de singulis ordinibus multitudines ceciderint quod itidem in singulis ordinibus ruinae debeant ex hominibus reparari. Quid ad haec dicere potuimus, aut possumus? Hoc enim pertinet ad rationes illas, de quibus scriptum et supra memoratum est: ####
| #### “Nunquid nosti ordinem coeli, aut pones rationes ejus in terra?” |
#### #### (Job XXXVIII.) Dicimus ergo: Si de Scriptura qualibet canonica confirmare possent opinionem illam, qua praeventi sunt, dicentes: Angelos sive spiritus illos, mox ut creati sunt, in suis ordinibus constituisse, moxque et illos cecidisse, et istos in gradibus suis perstitisse, concedendum esset opinioni. Nunc autem non ita est. Nulla enim Scriptura canonica opinioni illi suffragatur, imo et prophetica veritas apud Ezechielem oppido refragatur (Ezech. XXII), ut longe supra memoravimus. Proinde recte econtra quaerimus: Quid illi spiritus beati remunerationis acceperunt pro eo quod, peccantibus apostaticis spiritibus, ipsi peccare noluerunt? Si enim jam tunc erant ut nunc sunt in ordinibus suis stabiliti ac perfecti angeli, archangeli, throni, dominationes, principatus, potestates, virtutes, cherubim atque seraphim, quomodo exinde tam multi cadere potuerunt? Verbi gratia: Si erant in ordine Seraphim, id est, eorum angelorum qui divini amoris igne ardent, sive incendunt, quomodo exinde excidere potuerunt; imo quomodo nunquam illius amoris dulci ardore arsisse putandi sunt? Verius ergo et rationabilius hoc dicimus quia in remuneratione pro eo quod non peccarunt, et Creatori suo subjici maluerunt, ordines illos acceperunt quos habent nunc, in hoc ipsum ordinati, verboque Domini et spiritu oris ejus firmati, ut amplius cadere, id est peccare non possint, sicut lapides supra memorati, auro astricti, tenentur in ordinibus suis dispositi secundum scientiam artificis ligando ordinati, ordinando ligati, ut excidere non possint, nec aliud doctoris supra dicti sermo bene recipere nos compellit. ####  |