| #### CAPUT VIII. Quid significet, quod orta fame abiit Isaac ad Abimelech regem Palaestinorum. |

| #### #### Orta autem fame super terram, post eam sterilitatem, quae accidit in diebus Abrahae, abiit Isaac ad Abimelech regem Palaestinorum in Gerara, apparuitque ei Dominus, et ait: Ne descendas in Aegyptum, sed quiesce in terra quam dixero tibi, etc. Ordo praeposterus, nec enim habitanti in Gerara, quae metropolis erat Palaestinorum apparens Deus diceret: Semini tuo dabo omnes regiones has (Gen. XII). Ergo praepostere prius dictum est, quia abiit ad Abimelech regem Palaestinorum in Gerara. Et deinde quod apparente et jubente sibi Domino Deo potius illuc, quam alias diverteret. Et hoc non frustra praeposteratum esse postmodum liquebit. Jam quia patet lectionis superficies, mysteriorum series continuanda est. Orta, inquit, fame post eam sterilitatem, quae acciderat in diebus Abrahae, abiit Isaac ad Abimelech regem Palaestinorum in Gerara. Postquam modo supradicto, Edom, ille, id est, Judaicus populus primogenita sua vendidit, orta est fames Isaac et domui ejus, id est, Christo et apostolis ejus, illa videlicet fames, de qua Propheta in psalmo loquitur: Convertentur ad vesperam, et famem patientur ut canes et circuibunt civitatem (Psal. XCVII). Ipsi vero dispergentur ad manducandum (Psal. LVIII). Non enim inveniebant canes, egregii scilicet apostoli, de quibus et alibi idem Propheta dicit: Lingua canum tuorum ex inimicis ab ipso (Psal. LXVII): non, inquam, inveniebant copiam escarum apud inimicos Christi Judaeos, ex quibus et ipsi secundum carnem erant, paucos quippe ex illis manducare, id est, convertere, et sibimet incorporare poterant. Unde Petro esurienti, quia de Judaismo parum comederat, ostensum atque praeceptum est, ut gentes apprehenderet et manducaret. Vidit namque vas quoddam velut linteum quatuor initiis submitti de coelo in terram, in quo erant omnia quadrupedia, et serpentia terrae, et volatilia coeli, dictumque est ad eum: Surge, Petre, macta et manduca (Act. X). Item: quae Deus purificavit, tu ne commune dixeris (ibid.). Ex tunc qui hactenus famem patiebantur, dispersi sunt ad manducandum, et murmurantes eo quod saturati non fuissent, et dicentes: Vobis quidem primum loqui verbum Dei oportebat, sed quoniam repulistis illud, et indignos vos judicastis aeternae vitae, ecce convertimur ad gentes (Act. XIII). Abiit igitur Isaac in Gerara, scilicet Christus ad regem Abimelech, etc. Abiit, inquam, in istis equis suis super quos ascenderat, id est, praedicatoribus suis, quos mittebat, de quibus et alibi scriptum est: Qui ascendis super equos tuos et quadrigae tuae salvatio (Habac. III). Et peregrinari coepit in Gerara, id est in gentibus, quas ante nesciebat. Gerara namque metropolis erat Palaestinorum, quod interpretatur ruentium, significatque Romam vel Romanum imperium, quondam caput pereuntium. Abimelech pater meus rex, vel patris mei regnum, bene multitudinem significat gentium, non quod pridem sic essent, sed quia ex tunc sic factum est, ut eas recte tali nomine Christus appellaret. ####  |