| #### CAPUT XIII. Quam clementer Spiritus sapientiae pauperibus prospexerit, ut aquam quae cunctis res accessibilis est, januam faceret regni Dei, etc. |

| #### #### Et vide, dum parti adversae sic illudit, suis pauperibus quam clementer Spiritus sapientiae prospicit. Nam ecce aqua regni Dei janua facta est. Quam autem accessibilis est, talis aditus regni Dei. Quis tam pauper est sensu ut urnam hujus elementi comparare nequeat suis sumptibus? Nam sive de lacu, sive de flumine, sive de magno mari, sive de parvo fonte sumpta lympha, pro hac intentione, pro hac fide, et sacrata sancti nominis invocatione illa est aqua, quae de illo fluxit sacro Christi latere. Ergo et secundum hoc mysterium, recte dictum intelligitur illud propheticum: Omnes sitientes venite ad aquas, et qui non habetis argentum properate, et comedite. Venite, emite absque argento, et absque ulla commutatione vinum et lac (Isa. LV). Nam sicut absque ulla commutatione vinum et lac propositum est omnibus de fonte Scripturarum, sic absque auro vel argento, absque ullo rerum omnium dispendio, propositum est omnibus hoc regenerantis aquae sacramentum copiosum. Sed forte aliquis instante persecutore, aliquis confessor Christi praepeditus ab aliquo diaboli satellite, tempus aut locum non habet, ut possit cum hydria saltem de proximo fluvio quidpiam haurire, quod ministro salutis hujus offerat, et in confessione Christi super ipsum fundat. Multi enim, persecutionis articulo praeoccupati, sine aquae baptismo suppliciis affecti, pro Christi nomine confirmati et consummati sunt. Quid ergo? Nunquid hi baptizati non sunt? Imo tanto majorem gratiam prae illis qui in pace Ecclesiae moriuntur assecuti sunt, quanto graviori dispendio morti et sanguini Christi communicaverunt. Nam in baptismo communis tantum similitudo mortis est, sicut ait Apostolus: Si enim complantati facti sumus similitudini mortis ejus, simul et resurrectionis erimus (Rom. VI), in martyrio autem ipsa mors. Quod si martyrium baptismus non esset, nunquam Dominus de passione sua dixisset, quod jam supra dictum est: Baptismo habeo baptizari, et quomodo coarctor usque dum perficiatur! (Luc. XII.) Verum exceptis his quos ejusmodi articulus non intercipit, nulli Spiritus sanctus extra fontes occurrit, totamque remissionem peccatorum inter aquas continet, nec ultra extendit. ####  |