| #### CAPUT XVI. Quid mystice per puerum Aegyptium intelligitur, quo duce David inimicos suos Amalecitas persequens comprehendit. |

| #### #### Tandem illud quod Aegyptium puerum Amalecitae in itinere deserunt, quem David cibo reficit, ducem sui itineris facit, Amalecitas persequitur epulantes reperit et funditus exstinguit (I Reg. XXX), mirandum supernae gratiae domum in peccatorum conversione spiritualiter ostendit. Quid enim est, quod Aegyptius Amalecitae puer in itinere lassatur, nisi quod amator praesentis saeculi, peccati sui nigredine opertus, saepe ab eodem saeculo infirmus despectusque relinquitur, ut cum eo nequaquam currere valeat, sed fractus adversitate torpescat? Sed hunc David invenit, quia Redemptor noster veraciter manufortis, nonnunquam quos despectos a mundi gloria reperit, in suo amore convertit, cibo pascit, quia verbi scientia reficit, ducem itineris eligit, quia suum etiam praedicatorem facit. Et qui Amalecitas sequi non valuit, dux efficitur David, quia is quem indignum mundus deseruit, non solum conversus in sua mente Dominum recipit, sed praedicando hunc usque ad aliena corda perducit. Quo videlicet duce, David Amalecitam convivantem invenit et exstinguit, quia ipsis praedicantibus Christus mundi laetitiam destruit, quos mundus habere comites despexit. ####  |