| #### CAPUT XXIX. Quas ob causas regnum Macedonum in priori visione per pardum, in posteriore per hircum fuerit signatum. |

| #### #### Nunc illud quoque animadvertere libet (quoniam ad intentionem praesentis operis nonnihil attinet) quod regnum Macedonum in anteriore visione per pardum, in sequente signatur per hircum. Nunquid enim sine causa tam diversa unius ejusdemque regni figura est praemonstrata? Nequaquam, sed ob res diversas visionum species varia est. Spiritus sanctus, spiritus propheticus sicut praescivit res venturas, ita rerum venturarum scivit congrue praeeuntes accommodare figuras. Futurum quippe erat ut regnum Macedonum et ferinam pardi ferocitatem, et effeminatam hirci habens libidinem, sua vibraret cornua contra Altissimum, suam obfirmaret saevitiam contra verum et vere firmum saepe dictae promissionis verbum. Ex sacris recitandum est historiis, et postmodum recitabitur quam ferum, et quam fuerit libidinosum, ferocitate crudeli, et crudelitate feroci, sanctos Altissimi conterendo, libidine insana, insania libidinosa populum, et templum Dei contaminando, ferocissimum atque crudelissimum secundum pardi saevitiam, libidinosum, et effeminatum secundum hirci semper in libidinem proni petulantiam, astutum atque versutum secundum pardi varietatem, fluxum atque incontinens secundum immoderatum sanguinis hircini calorem. Vitiis istis tam diversis ferocitate atque libidine regnum illud Macedonum sive Graecorum contra verbum promissionis laboravit, quod postmodum suo loco plene dicendum erit, et idcirco praecedente visione per pardum, et subsequenter per hircum illud praemonstrari dignum fuit. ####  |